title: Frans Mikael Franzén

text: Franzén oli myös jonkin aikaa Åbo tidningar -julkaisun päätoimittajana.


title: Frans Mikael Franzén

text: Franz Mikael Franzénin muistopatsas sijaitsee Oulun tuomiokirkon vieressä Franzénin puistossa. Helsingin Kalliossa on Franzéninkatu.


title: Carlos Sainz

text: Carlos Sainz Cenamor (”El Matador”, s. 12. huhtikuuta 1962 Madrid) on espanjalainen rallikuljettaja ja kaksinkertainen maailmanmestari. WRC-uran jälkeen Sainz on kilpaillut aavikkoralleissa ja voittanut Dakar-rallin vuosina 2010 ja 2018.


title: Carlos Sainz

text: Urheilu-uransa Sainz aloitti alun perin squashissa, jossa hän voitti Espanjan mestaruuden 16-vuotiaana. Yliopistossa lakia lukenut Sainz siirtyi moottoriurheilun pariin ja kilpaili rata-autoilla kunnes vaihtoi edullisemman ralliautoilun pariin. Hän säväytti ralliväkeä B-ryhmän Renault'lla Etelä-Euroopan ralleissa. Ensimmäisen MM-rallinsa hän ajoi kaksivetoisella Ford Sierralla vuonna 1987 Portugalissa. Hän voitti uransa ensimmäisen MM-rallin ensimmäisen erikoiskokeen, mutta kisa päättyi myöhemmin keskeytykseen. Sainz ajoi muutamia MM-ralleja Ford Sierralla myös vuosina 1988 ja 1989, joista jälkimmäisenä toteutui hänen siirtymisensä ammattilaiseksi.


title: Carlos Sainz

text: Kaudella 1989 Sainzista tuli virallisesti Toyotan tehdaskuljettaja. Toyota Team Europen kalustolla ajanut Sainz ei kiertänyt täyttä sarjaa, ainoastaan seitsemän kisaa. Sainz ajoi kolmanneksi Jyväskylän Suurajoissa ja San Remossa. RAC-rallissa hän oli lähellä voittoa mutta sijoittui teknisten ongelmien vuoksi toiseksi Pentti Airikkalan jälkeen. Muut kisat päättyivät keskeytyksiin.


title: Carlos Sainz

text: Kaudella 1990 Sainz ajoi ensimmäisen kerran täyden MM-sarjan. Hän voitti neljä MM-osakilpailua ja maailmanmestaruuden. Hän saavutti ensimmäisen osakilpailuvoittonsa Akropolis-rallissa ja voitti Jyväskylän Suurajot ensimmäisenä ei-suomalaisena tai -ruotsalaisena kuljettajana. Voitto Uuden-Seelannin rallissa ja toinen sija Australian rallissa toivat Sainzille myös Aasian-Tyynenmeren rallimestaruuden. Hän voitti MM-kauden päättäneen RAC-rallin varmistettuaan maailmanmestaruuden jo aiemmin.


title: Carlos Sainz

text: Vuonna 1991 Sainz kävi tiukan taistelun mestaruudesta Lancialla ajanutta Juha Kankkusta vastaan. Sainz otti kauden aikana viisi voittoa, jotka tulivat Monte Carlosta, Portugalista, Korsikalta, Uudesta-Seelannista ja Argentiinasta. Hän keskeytti Australian rallin hurjaan ulosajoon. Sainz selvisi ulosajosta vammoitta, mutta voitolla Kankkunen nousi MM-sarjan pisteissä Sainzin kannoille. San Remossa Sainz ajoi jälleen ulos ja sijoittui kuudenneksi. Katalonian rallissa hän keskeytti. Kauden päättäneessä RAC-rallissa Sainz sijoittui kolmanneksi, ja niin Kankkunen voitti mestaruuden seitsemän pisteen erolla hopealle sijoittuneeseen Sainziin.


title: Carlos Sainz

text: Kaudelle 1992 Toyota toi uuden version Celicasta ja Sainz pääsi voittovauhtiin Safari-rallissa. Autoa kehitettiin läpi vuoden ja paikoin vaikutti, että MM-kärki oli karkaamassa Sainzilta. Kauden aikana eniten voittoja ajoi Lancian Didier Auriol (kuusi Sainzin neljää vastaan) mutta Sainz keräsi pisteitä tasaisesti ja voitti Uuden-Seelannin rallin sekä kauden kaksi viimeistä osakilpailua Kataloniassa ja Englannissa. Sainz voitti mestaruuden kymmenen pisteen erolla Kankkuseen ja 24 pisteen erolla Aurioliin.


title: Carlos Sainz

text: Sainzin ja Toyotan yhteistyö loppui, kun Toyota vaihtoi sponsorikseen Castrol-öljy-yhtiön. Sainz pysyi lojaalina sponsorilleen, espanjalaiselle öljy-yhtölle Repsolille, ja vaihtoi tallia kauden 1992 jälkeen.


title: Carlos Sainz

text: Kaudella 1993 Sainz ajoi Lancialla mutta ei saavuttanut yhtään voittoa. Lancia oli jo vanhentunut auto ja Sainz ajoi yksityistallissa Repsolin tukemana. Parhaan suorituksensa Sainz teki rankassa Akropolis-rallissa ajaen toiseksi. Myös San Remossa Sainz ajoi toiseksi mutta hylättiin vääränlaisen bensiinin takia.


title: Carlos Sainz

text: Kaksi seuraavaa vuotta Sainz ajoi Subarulla ottaen MM-hopeaa molemmilla kerroilla. Voitot Sainz ajoi Akropoliksessa (1994), Monte Carlossa (1995), Portugalissa (1995) ja Kataloniassa (1995). Kauden 1994 ajan Sainz taisteli tiukasti Didier Auriolin kanssa mestaruudesta mutta jäi hopealle keskeytettyään kauden viimeisenä ajetun RAC-rallin ulosajoon.


title: Carlos Sainz

text: Kauden 1995 aikana alussa Sainz voitti Monte Carlon ja Portugalin, mutta keskeytti Ruotsin rallin. Korsikalla Sainz ajoi neljänneksi, mutta joutui jättämään Uuden-Seelannin rallin väliin loukattuaan solisluunsa maastopyöräilyonnettomuudessa. Australiassa Sainz keskeytti moottorin jäähdytyksen petettyä. Kataloniassa Sainz voitti tallimääräyksen avulla. Kauden päättävässä kisassa RAC-rallissa Sainz jäi toiseksi Colin McRaen voittaessa ja näin skotti vei mestaruuden ennen Sainzia.


title: Carlos Sainz

text:
Kaudet 1996–1997 Sainz ajoi Fordilla.Kaudella 1996 Sainz taisteli mestaruudesta Tommi Mäkisen ja Colin McRaen kanssa. Kausi alkoi hyvin kun Sainz sijoittui kauden avanneessa Ruotsin rallissa toiseksi. Safarissa Sainz keskeytti tekniseen vikaan, mutta voitti Indonesian rallin. Argentiinassa Sainz ajoi toiseksi, mutta Jyväskylän Suurajot päättyivät keskeytykseen vaihdelaatikon hajottua. Australiassa Sainz oli kolmas, mutta Mäkinen varmisti voitollaan mestaruuden jo kauden tässä vaiheessa. San Remon rallissa Sainz oli toinen, mutta keskeytti viimeisenä kisana ajetun Katalonian rallin. McRaen voitettua sekä San Remon että Katalonian kilpailut, vei McRae MM-hopeaa.
Kaudella 1997 mestaruudesta taistelivat jälleen Mäkinen, McRae ja Sainz. Kahden ensimmäisen kisan jälkeen Sainz johti MM-sarjaa, ajettuaan kakkoseksi sekä Monte Carlossa, että Ruotsissa. Sitä seurasi keskeytysputki Safarissa (pyörän ripustuksen hajottua) ja Portugalissa (vaihdelaatikko hajosi). Kataloniassa Sainz jäi pisteittä teknisten ongelmien takia, mutta sijoittui toiseksi Korsikalla. Tekniset ongelmat jatkuivat Argentiinassa ja Sainz keskeytti kolmannelta tilalta. Akropolis-rallissa Sainz otti kauden ensimmäisen voittonsa, Juha Kankkusen avustamana. Kankkunen oli palkattu Fordille kesken kauden auttamaan Sainzia mestaruuteen ja johdossa ajanut Kankkunen hidasti viimeisenä päivänä päästen Sainzin voittoon. Seuraavana ajetussa Uuden-Seelannin rallissa Sainz putosi voittotaistelusta törmättyään tiellä olleeseen lampaaseen, mutta ajoi silti toiseksi. Neste Rallissa Sainz keskeytti viimeisenä päivänä teknisiin ongelmiin taistelutaan sitä ennen voitosta Mäkisen ja Kankkusen kanssa. San Remossa Sainz oli neljäs ja keskeytti Australian rallin johtopaikalta menettäen näin mestaruusmahdollisuutensa. Kauden päättäneessä Walesin MM-rallissa Sainz ajoi kolmanneksi.


title: Carlos Sainz

text: Kauden 1997 päätteeksi Sainz voitti kuuluisan Mestareiden kisan.


title: Carlos Sainz

text: Fordilta Sainz palasi Toyotalle, joka oli esitellyt uuden ralliautonsa Toyota Corolla WRC:n edellisvuotena. Tallikaverina ajoi toinen vanha mestari Didier Auriol. Sainz oli lähellä maailmanmestaruutta vuonna 1998. Voitot Sainz otti Monte Carlossa ja Uudessa Seelannissa ja ajoi lukuisia kertoja kolmen parhaan joukkoon. Mestaruus ratkesi viimeisessä kisassa Walesissa Mäkisen ja Sainzin välillä. Mäkisen keskeytettyä ensimmäisenä päivänä Sainzille riitti neljäs tila mestaruuteen. Sainz ajoi varmasti neljän joukossa koko rallin ja näytti, että Sainz oli matkalla mestaruuteen. Sainz kuitenkin keskeytti uskomattomasti vain muutama sata metriä ennen viimeisen erikoiskokeen maalia neljänneltä sijalta. Näin Tommi Mäkinen vei mestaruuden kahden pisteen erolla Sainzin jäädessä hopealle.


title: Carlos Sainz

text: Sainz jatkoi Toyotalla vielä seuraavan kauden. Kaudella 1999 Sainz ei onnistunut voittamaan yhtään kisaan lukuisista palkintokorokepaikoista huolimatta. Corolla WRC alkoi jäädä kehitystyössä jälkeen ja Auriolkin ajoi vain yhden voiton. Siitä huolimatta Toyota voitti vuonna 1999 merkkimestaruuden kuljettajien tasaisten suoritusten ansiosta. Sainz varmisti merkkimestaruuden Austalian rallissa ajaen toiseksi, taisteltuaan voitosta Richard Burnsin kanssa. Kaudeksi 2000 Sainz joutui etsimään uutta tallia, sillä Toyota päätti keskittyä Formula 1-projektiin ja lopetti tehdastallin toiminnan rallin puolella.


title: Carlos Sainz

text: Kausiksi 2000–2002 Sainz siirtyi Fordille autonaan Ford Focus WRC. Tallikavereina ajoivat Colin McRae (2000–2002), Petter Solberg (2000), Francois Delecour (2001) ja Markko Märtin ja François Duval (2002).


title: Carlos Sainz

text: Kaudella 2000 Sainz taisteli maailmanmestaruudesta Marcus Grönholmin, Richard Burnsin ja Colin McRaen kanssa. Tilanne kiristyi myös kauden aikana tallin sisällä kun Ford jäädytti kaksoisjohdossa olleiden kuskiensa järjestyksen Akropolis-rallissa ja Sainzin oli laskettava tallikaveri McRae voittoon. Tasainen pisteiden kerääminen ja voitto Kyproksen MM-rallissa pitivät Sainzin MM-taistelussa mukana toiseksi viimeiseen kisaan, Australian ralliin asti. Siellä Sainz hylättiin tämän pysähdyttyä taktikoimaan parempaa lähtöpaikkaa kielletylle alueelle alle 100 metrin päähän erikoiskokeen maalista rallin ensimmäisenä päivänä. Kauden päättäneessä kisassa Walesissa Sainz ajoi neljänneksi ja varmisti MM-pronssia.


title: Carlos Sainz

text: Kaudella 2001 Sainz taisteli jälleen mestaruudesta viimeiseen kisaan asti. Voittoja Sainz ei ottanut, mutta tasainen pisteiden kerääminen piti hänet taistossa mukana. Akropolis rallissa ja Safari rallissa Fordin moottori petti ja mahdollinen voitto ja pistee valuivat sivu suun. Viimeisessä kisassa Sainz törmäsi toisena ajopäivänä sumussa ja sateessa yleisöön. Henkilövahingoilta vältyttiin, mutta Sainz vetäytyi kisasta ja sijoittui MM-sarjassa lopulta kuudenneksi.


title: Carlos Sainz

text: Kauden 2002 mestaruuden vei selvästi Marcus Grönholm. Sainz ja muut jäivät käytännössä taistelemaan muista sijoista. Sainz ajoi tasaisesti pisteille, mutta Ford Focus ei ollut enää Peugeot 206 WRC:n veroinen. Sainz otti voiton Argentiinan rallissa kun Grönholm ja Richard Burns hylättiin. Kauden aikana kävi selväksi, että Ford karsii budjettiaan ja tähtikuljettajat Sainz ja McRae saivat etsiä seuraavaksi kaudeksi uuden työnantajan. Sainz ajoi näin kauden loppukisoissa MM-hopean lisäksi myös työpaikastaan seuraavalle kaudelle. Australian rallin neljäs sija ja Walsin rallin kolmas sija varmistivat MM-pronssia, mutta uutta työpaikkaa ei vielä löytynyt. Muutamaa viikkoa ennen kauden 2003 alkua uutisoitiin Sainzin siirrosta Citroënin talliin McRaen ja Loebin seuraksi. Kartanlukijaksi vaihtui Marc Martí ja Sainzin pitkäaikainen kartturi Luis Moya siirtyi Subarun neuvonantajaksi.


title: Carlos Sainz

text: Vuonna 2003 Sainz ajoi siis Citroenin tallissa uuden kartturinsa Marc Martín kanssa. Pari toi tallille Xsara WRC:n ensimmäisen sorarallin voiton Turkissa, joka oli kauden kolmas kilpailu. Sainz taisteli koko kauden mestaruudesta nuorten nousevien tähtien Sebastien Loebin, Petter Solbergin ja kokeneen Richard Burnsin kanssa. Sainz ajoi tasaisesti palkintosijoille ja pisteille läpi kauden. Viimeisessä kisassa Walesin rallissa kaikilla neljällä oli mahdollisuus mestaruuteen. Sainz keskeytti ajettuaan ulos ensimmäisen päivän toisella ek:lla. Keskittymistä oli häirinnyt ennen ensimmäistä ek:ta tuleen syttynyt in-car-kamera. Sainz joutui tyytymään näin MM-pronssiin.


title: Carlos Sainz

text: Kaudella 2004 Sainz oli MM-sarjan neljäs ja voitti uransa 26. rallin Argentiinassa kauden puolivälissä. Sainz ajoi kaudella seitsemän kertaa kolmen parhaan joukkoon, mutta tämä ei kuitenkaan riittänyt vaan tallikaveri Sebastien Loeb voitti uransa ensimmäisen mestaruuden melko ylivoimaisesti myös muihin kuljettajiin verrattuna. Ennen toiseksi viimeistä kisaa, Katalonian rallia, Sainz ilmoitti lopettavansa uransa MM-tasolla. Syyksi Sainz kertoi 16 kilpailua sisältäneen kalenterin, jota piti liian raskaana. Sainz halusi omistaa aikaa perheelleen. Sainzin uran viimeiseksi kisaksi oletettu Australian ralli, jossa Sainz olisi taistellut MM-hopeasta ja pronssista, jäi häneltä kuitenkin ajamatta. Sainz ajoi ulos kisan ennakkotutustumisessa ja lääkäreiden suosituksesta Sainz jätti kisan väliin.


title: Carlos Sainz

text:
Sainz kuitenkin palasi MM-rallipoluille kesällä 2005. Hän ajoi Citroënin liikojen ulosajojen takia hyllyttämän François Duvalin tilalla Turkin ja Kreikan MM-ralleissa. Citroën tarjosi Sainzille koko loppukauden kattavaa sopimusta, mutta Sainz ei ollut halukas ajamaan kaikkia loppukauden kisoja. Alun perin Sainzin piti ajaa vain Turkissa, mutta suostui tuuraamaan Duvalia vielä Akropoliksessa. Sainz ajoi Turkissa neljänneksi ja uransa päätöskisassa Akropolis-rallissa kolmanneksi Loebin ja Toni Gardemeisterin jälkeen.
Ennen Kreikan MM-rallia Sainz ilmoitti tehneensä sopimuksen Volkswagenin kanssa aavikkorallien ajamisesta ja spekulaatiot Sainzin tulevaisuudesta voitiin lopettaa.


title: Carlos Sainz

text: Rallin MM-sarjassa Sainz ajoi 18 kautta ja voitti kaksi maailmanmestaruutta Toyotalla sekä 26 MM-rallia. Viimeisen voittonsa Sainz otti kauden 2004 Argentiinan MM-rallissa ajaessaan Citroën Xsara WRC -autolla. Sainzin kartanlukijana hänen menestysvuosinaan toimi Luis Moya, jota on sanottu maailman nopeimmaksi puhujaksi. Vuodesta 2003 lähtien Sainzin vierellä istui Marc Martí.


title: Carlos Sainz

text: Pitkän ja menestyksekkään uran jälkeen Carlos Sainzia voi sanoa rallilegendaksi ja hän on saanut kotimaassaan lempinimiksi muun muassa "El Matador" ja "Rey Carlos" ("Härkätaistelija" ja "kuningas Carlos").


title: Carlos Sainz

text: Sainz siirtyi vuoden 2005 puolivälissä aavikkoralleihin Volkswagenin tehdastiimiin ja ajoi Portugalissa pidetyssä kisassa kaksi pohja-aikaa kolmesta, mutta tekniset viat pudottivat hänet kolmanneksi.


title: Carlos Sainz

text: Vuonna 2006 Sainz osallistui Volkswagenin autolla legendaariseen Dakar-ralliin. Sainz johti alkumatkasta, mutta putosi kiveen törmäämisen ja tekniikkamurheiden jälkeen sijalle 11. Vuonna 2007 Sainz voitti aavikkorallisarja voittamalla yhden kisan ja ajamalla kakkoseksi kahdessa muussa kisassa.


title: Carlos Sainz

text: Vuonna 2007 Sainz johti jälleen Dakar-rallia, mutta sähkövika rallin puolivälissä pudotti Sainzin pois voittotaistelusta. Sainz oli lopulta yhdeksäs, vaikka voittikin lukuisia etappeja rallissa.


title: Carlos Sainz

text: Vuonna 2008 Dakar-rallia ei ajettu turvallisuussyistä, vaan kisan korvasi Central Europe Rally, jonka Sainz voitti Volkswagenin tiimin kanssa.


title: Carlos Sainz

text: Vuoden 2009 Dakar-ralli ajettiin Argentiinassa ja Chilessä turvallisuussyistä. Sainz johti kisaa kisan lähestyessä loppuaan, mutta keskeytti johtopaikalta ajettuaan n. 4 metriä syvään rotkoon. Kartturi loukkasi kätensä ja jatkaminen oli mahdotonta. Syyskuussa Sainz ajoi Silk Way -maratonrallin voittoon Volkswagenilla.


title: Carlos Sainz

text: Vuonna 2010 Volkswagenilla jatkanut Sainz nousi Dakar-rallin kärkeen kisan edetessä ja voitti kilpailun lopulta 2 minuutin ja 12 sekunnin erolla tallikaveriinsa Nasser Al-Attiyahiin.


title: Carlos Sainz

text: Vuonna 2011 Sainz sijoittui Dakarissa kolmanneksi.


title: Carlos Sainz

text: Samana vuonna Volkswagen ilmoitti siirtyvänsä rallin MM-sarjaan. Sainzin ilmoitettiin jatkavan tallissa neuvonantajana ja osallistuvan myös auton testaamiseen. Sainz sai kunnian ajaa Volkswagen Polo R WRC:n ensimmäiset kilometrit marraskuussa 2011, kun talli aloitti testiohjelmansa.


title: Carlos Sainz

text:
Vuoden 2013 Dakar-ralliin Sainz osallistui Qatarin valtion ja Red Bullin sponsoroimalla buggylla. Hän voitti kaksi ensimmäistä etappia mutta törmäsi myöhemmin ongelmiin ja joutui keskeyttämään lopulta moottoririkkoon kuudennella osuudella.
Sainz on ollut naimisissa Reyes Vázquez de Castron kanssa vuodesta 1992 ja heillä on kolme lasta. Myös Carlos Sainzin poika Carlos Sainz Jr. on tunnettu autourheilija, joka kilpailee Formula 1 -luokassa.


title: Carlos Sainz

text: Sainz on innokas jalkapalloharrastaja ja hänen suosikkijoukkueensa on Real Madrid. Sainz on itse pelannut Realin veteraanimiehistössä ja lisäksi hänellä kerrotaan olevan läheisiä yhteyksiä seuraan. Kausilla 2002–2004 Sainzilla oli Realin logo kypärässään ja vuonna 2006 hän oli ehdolla seuran presidentiksi.


title: Carlos Sainz

text: Sainz on myös Espanjan kuninkaan ystävä ja pelasi aikanaan 15-vuotiaana squashia kuninkaan kanssa. Kuningas on myös innostunut moottoriurheilusta ja on joskus soittanut Sainzille voittoon päättyneen kisan jälkeen.


title: Carlos Sainz

text: Vuonna 2004 Sainz osallistui monien muiden kuuluisuuksien kanssa hyväntekeväisyystarkoituksessa järjestettyyn jalkapallo-otteluun Match against Poverty.


title: Carlos Sainz

text: Sainzilla on oma karting-keskus Madridissa.


title: Pispala

text: Pispala on kahden kaupunginosan muodostama alue Tampereella noin 2,5 km keskustasta länteen. Se muodostuu Ylä-Pispalan ja Ala-Pispalan kaupunginosista. Se sijaitsee Pispalanharjulla, Suomen korkeimmalla soraharjulla, enimmäkseen etelärinteessä. Alueelle ominaista on jyrkkään rinteeseen sovitettu rakentamistapa. Pispalan suojelua on edistänyt muun muassa Kurpitsaliike, joka pitää hallussaan Kurpitsataloksi nimettyä kiinteistöä Tahmelan rannassa.


title: Pispala

text: Pispalan ohi lähellä Näsijärven rantaa kulkevat Paasikiventie, joka on osa Raumalle johtavaa valtatietä 12, sekä Tampereen-Porin rautatie, josta lännempänä haarautuu myös Parkanon rata. Pispalan pääkatu on "Pispalan valtatie", joka nimensä mukaisesti oli osa valtateitä 3, 9, 11 ja 12 ennen uusien tieosuuksien valmistumista.


title: Pispala

text: Pispalassa toimii Pispalan koulu, jossa opiskelevat peruskoulun 1.-6.-luokat. Koulu sijaitsee harjun korkeimman kohdan tuntumassa. Kaupunginosassa sijaitsevat Lauri Viita -museo, vaihtoehtomusiikkia esittävä Vastavirta-klubi, Pispalan Pulteri, nykytaiteen keskus Hirvitalo ja muistomerkki ”Betonimylläri”. Pispalan maamerkkinä toimii Haulitorni.


title: Pispala

text: Pispalassa sijaitsee myös Suomen vanhin edelleen toimiva yleinen sauna, vuonna 1906 toimintansa aloittanut Rajaportin sauna. Saunan omistaa Tampereen kaupunki ja sen toiminnasta vastaa Pispalan saunayhdistys ry. Rajaportin saunan lisäksi Pispalan alueella on ollut kaikkiaan liki kymmenen yleistä saunaa, joista kaksi viimeistä, Sirenin sauna (kirkkoa vastapäätä) ja Harjun sauna (Sallin vaarin sauna), joka oli aikoinaan tunnettu yrttikylvyistään, olivat toiminnassa 1980-luvulle saakka.


title: Pispala

text: Myös vuonna 1929 perustettu Ahjolan kansalaisopisto sijaitsee Pispalassa.


title: Pispala

text: Pispalassa toimii vuonna 1969 perustettu kotiseutuyhdistys Pispalan Moreeni ry, jonka omistuksessa on Ahjolan naapurissa sijaitseva vanha haulitehdas.


title: Pispala

text: Pispala on saanut nimensä Pispan talosta, jolla oli muinoin velvollisuus majoittaa piispa tämän matkojen ajaksi. Pispan vuonna 1840 valmistunut päärakennus purettiin vuonna 1989. Vielä vuonna 1869 Pispalassa oli ainoastaan kaksi maatilaa. Pispala kasvoi Kyttälän saneeraamisen jälkeen Pohjois-Pirkkalan puolelle kaupungin rajan taakse. Rajalla oli karjaa varten pystytetty kiviaita ja maantiellä sen kohdalla oli rajaportti. Asemakaavaa ei ollut, joten talot rakennettiin jokseenkin sikin sokin; myös talot suunniteltiin yleensä perinteiseen tapaan ”klubiaskin kanteen” eli ilman tarkempia rakennuspiirustuksia. Pispalassa asui erityisesti tehdastyöläisiä ja rakennustyöläisiä. Suurin osa heistä oli kotoisin Tampereelta ja sen lähikunnista, mutta joitakin tuli myös kauempaa Hämeestä, Satakunnasta ja Pohjanmaalta. Vuonna 1912 Pispala muodostettiin taajaväkiseksi yhdyskunnaksi. Se liitettiin Tampereeseen 1937 ja sen asemakaava vahvistettiin vuonna 1945.


title: Pispala

text: Pispalan pääväylän Pispalan valtatien (virallinen kadunnimi vuodesta 1945) kunnossapito oli alkujaan paikallisten maanomistajien vastuulla. Kapea ja vilkastuneen liikenteen kuluttama tie kunnostettiin alueliitoksen jälkeen vuosina 1937–1939. Tällöin rakennettiin tien Näsijärven puoleiselle sivulle Rajaportilta haulitornin tienoille saakka tukimuuri, jonka ansiosta tietä voitiin leventää. Samalla kuitenkin useita taloja jouduttiin tien pohjoisella reunalla siirtämään tai purkamaan. Ala-Pispalassa tiestä erkani Porin radan ylittänyt Lielahdentie (nykyinen Pohjanmaantie). Vaaralliseksi osoittautunut rautatien tasoristeys korvattiin alikululla tien kunnostuksen yhteydessä vuosina 1939–1940. Asemakaavamuutosten vuoksi tie on typistynyt nykyiselleen eikä sitä pitkin enää pääse Pispalan valtatieltä Paasikiventielle.


title: Pispala

text: Pispalan rakennuskanta on ollut suuren muutoksen kohteena 1970-luvulta lähtien. Ainutkertaisten maisemallisten ominaisuuksien vuoksi kohonneet tonttien hinnat ovat tuoneet alueelle runsaasti uusia, suuria omakotitaloja, joiden tieltä vaatimattomin pispalalaisrakentaminen on usein saanut väistyä. Kaikeksi onneksi alueen rakennuksia on myös vaalien kunnostettu. Kaupunginosan sosiaalinen rakenne on kuitenkin vähitellen muuttunut, kun usean perheen vuokrakerrostaloja on suurelta osin saneerattu yhden tai kahden perheen omakotitaloiksi. Pispalan ainutlaatuista miljöötä tai rakennuskantaa ei ole vielä suojeltu kaavalla, mutta alueen vanhentuneen asemakaavan päivittäminen on käynnistetty kesällä 2007.


title: Pispala

text: Pispala on myös useiden tunnettujen taiteilijoiden ja kuuluisuuksien asuinpaikka. Pispalan ja viereisen Tahmelan rinteillä asuu tai on asunut mm. Lauri Viita, Olavi Virta, Aki Kaurismäki, Hannu Salama, Hassan Blasim, Heikki Salo, Seela Sella, Juri Lindeman, Tarmo Salmela, Pauli Hanhiniemi, Keith Armstrong, Yrjö Jylhä, Aaro Hellaakoski, Mikko Alatalo, Suvi Karjula, Risto Eronen, Seppo Kulmala, Lassi Valtonen ja Esko Kovero.


title: Pispala

text: Eräs kuuluisimmista Pispalaa kuvaavista kaunokirjallisista teoksista on Lauri Viidan romaani "Moreeni". Myös F. E. Sillanpää on sijoittanut pienoisromaaninsa "Hiltu ja Ragnar" – jota kirjailija itse piti parhaana teoksenaan – tapahtumat Pispalaan. Niin ikään Hannu Salaman teos "Siinä näkijä missä tekijä" sijoittuu suurelta osin Pispalaan.


title: Pispala

text: Myös useat muusikot ovat tehneet Pispala-aiheisia kappaleita. Tällaisia ovat esimerkiksi Tapio Rautavaaran "Oli Pispalan mäellä tölli" (1966) ja "Pispalan poikia ollaan" (1966), Joose Keskitalon "Pispalan tyttö" (2008), Lassi Valtosen "Pispala" (2011), Popedan "Jäin täryjyrän alle Pispalassa" (1990), sekä SMC Lähiörottien "Vastavirta" (2012). Iskelmälaulaja Eino Valtanen julkaisi vuonna 1981 albumin "Kulta Pispalasta", jolla on samanniminen kappale. Tunnetun brittiläisen yhtyeen The Human League musiikkivideo "Night People" (2011) on kuvattu osittain Pispalassa.


title: Pispala

text: Elokuvista Mika Kaurismäen "Klaani" (1984) on kuvattu osittain Pispalassa.


title: Geoffrey Monmouthilainen

text: Geoffrey Monmouthilainen (noin 1100–1154) oli englantilainen pappi ja oppinut, joka vaikutti merkittävästi brittiläisen historiankirjoituksen kehitykseen. Hän syntyi Walesissä ja opiskeli Oxfordissa. Opintojensa jälkeen hänet nimitettiin ylidiakoniksi Monmouthiin, ja vuonna 1152 hänestä tuli piispa.


title: Geoffrey Monmouthilainen

text: Geoffrey Monmouthilaisen varhaisimpia julkaistuja teoksia oli "Prophetiae Merlini" (”Merlinin ennustukset”). Merlin oli aiemmin tunnettu kymrinkielisessä kirjallisuudessa nimellä Myrddin, mutta Geoffrey muutti teoksessaan velhon ja profeetan nimen Merliniksi, ja niin tämä nimi yleistyi.


title: Geoffrey Monmouthilainen

text: Geoffrey Monmouthilaisen tunnetuin teos on "Historia Regum Britanniae", ”Britannian kuninkaiden historia”. Se kertoo Britannian kuninkaista ennen saksien aikakautta. Teos sisältää runsaasti pyhimystaruja, eikä sitä voi pitää täysin luotettavana historiallisena lähteenä. Se kuitenkin vaikutti myöhempiin historioitsijoihin ja kirjailijoihin satojen vuosien ajan. Teoksessa mainitaan ensimmäisen kerran kuningas Arthur ja kuningas Lear. Arthur oli jo aiemmin esiintynyt joissakin muissa teoksissa, mutta Geoffrey Monmouthilainen oli ensimmäinen, joka nimesi hänet kuninkaaksi.


title: Tohtori Doom

text: Tohtori Doom (engl. "Doctor Doom"), oikealta nimeltään Victor von Doom (Suomessa käytetty myös nimeä Tohtori Tuomio ja Tohtori Tuho), on Marvel-kustantamon superroisto. Hahmo esiintyi ensimmäisen kerran "Fantastic Four" -lehden numerossa 5 (heinäkuu 1962) ja hänet loivat Stan Lee ja Jack Kirby (tosin Lee oli käyttänyt samaa nimeä aikaisemmin huumorisarjakuvassa).


title: Tohtori Doom

text: Tohtori Doom on nerokas tiedemies, joka oli aikoinaan koulussa Ihmenelosten Reed Richardsin luokkatoveri. Hän tuli kuitenkin kateelliseksi Richardsin älykkyydestä ja arpeutui pieleen menneessä kokeessaan. Doom hallitsee Latveria-nimistä valtiota, mikä takaa hänelle diplomaattisen koskemattomuuden.


title: Tohtori Doom

text: Doom on Marvel-universumin toiseksi älykkäin mies, vain Reed Richards on älykkäämpi, ja Marvel-universumin toiseksi paras maagikko, vain Tohtori Outo on parempi maagikko.


title: Tohtori Doom

text: Tohtori Doomia pidetään nimenomaan Ihmenelosten arkkivihollisena, mutta hän toimii myös muiden Marvelin sankarien kiusana. Tohtori Doom onkin yksi populaarikulttuurin ja sarjakuvien tunnistettavimmista superroistoista. Amerikkalainen "Wizard Magazine", joka keskittyy yksinomaan supersankarisarjakuviin, rankkasi Tohtori Doomin kaikkien aikojen neljänneksi parhaimmaksi superroistoksi. Hahmo sijoittui kolmanneksi IGN-sivuston vuonna 2009 julkaisemassa sadan kautta aikain suurimman sarjakuvarikollisen listassa.


title: Tohtori Doom

text: Suomessa Tohtori Doomin ensiesiintyminen tapahtui Ihmesarjan numerossa 6 vuonna 1967.


title: Tohtori Doom

text: Victor von Doom syntyi tunnetulle mustalaisparantajalle Werner von Doomille ja hänen puolisolleen Cynthia von Doomille. Mustalaisheimo asui Latveriassa, pienessä eurooppalaisessa maassa, jota hallitsi kuningas Vladimir Vassily Gonereo Tristian Mangegi Fortunov, Sabbatin, Haasenin ja Krozin paroni. Cynthian huhuttiin olevan noita, ja kenties juuri tämän takia hänet murhattiin Victorin ollessa vasta vauva.


title: Tohtori Doom

text:
Myöhemmin Werner yritti parantaa vaikutusvaltaisen paronin syöpää sairastavaa vaimoa, muttei onnistunut siinä. Raivostunut paroni lähti takaa-ajamaan pakenevaa perhettä. Victor oli vielä tuolloin nuori ja urhea isä pakeni halki jäisten tundrien saadakseen poikansa turvaan. Löydettäessä Werner oli kuolemassa mutta Victorin pelasti perheen pitkäaikainen ystävä Boris (Boriksen tyttärentytär Valeria tulisi olemaan Doomin elämän ainoa rakastettu).
Vuosi isänsä kuoleman jälkeen Victor löysi äitinsä kätkemät taikakalut. Niin von Doom aloitti mustan magian opiskelunsa ja ryhtyi joka kuukausi taistelemaan Mefistoa, alamaailman herraa vastaan, joka oli vanginnut hänen äitinsä sielun. Samalla Doom aloitti yhden miehen sotansa Latveriaa vastaan pysytellen aina askeleen edellä takaa-ajajiaan.


title: Tohtori Doom

text: Koska hän janosi yhä suurempaa tietoa ja valtaa, hän matkusti Amerikkaan jossa lähti opiskelemaan stipendin turvin yliopistoon. Siellä hän ensi kerran tapasi Reed Richardsin ja Ben Grimmin, kaksi miestä, jotka myöhemmin tultaisiin tuntemaan Herra Fantastisena ja Möykkynä. Von Doom näki Richardsin kilpailijanaan ja aloitti vaaralliset kokeilunsa ulottuvuuksien välisillä laitteilla. Richards yritti varoittaa häntä laskuvirheestä, mutta ylimielinen von Doom ei halunnut kuunnella. Von Doom yritti saada yhteyden henkimaailmaan ja äitiinsä, mutta jokin meni kammottavasti pieleen ja laite räjähti. Laite oli kuitenkin toiminut 2 minuuttia ja 37 sekuntia joiden aikana von Doom sai tietää, että hänen äitinsä oli vangittuna Mefiston helvetilliseen ulottuvuuteen. Räjähdys vaurioitti hänen kasvojaan vain hieman, mutta Doomille tämä oli sietämätöntä. Kieltäytyessään ottamasta vastuuta tapahtuneesta von Doom päätteli Richardsin kateellisena sabotoineen hänen kokeensa.


title: Tohtori Doom

text: Von Doom erotettiin koulusta ja hän matkusti kauas Tiibetiin etsimään parannuskeinoa kasvoihinsa. Siellä hän tapasi mystisen joukon munkkeja, joiden parissa hän eli vuosia oppien näiden salaisista taidoista. Lopulta munkit kutsuivat von Doomia mestarikseen ja auttoivat tätä rakentamaan voimallisen haarniskan. Välinpitämättömänä von Doom kuitenkin käski munkkeja painamaan hehkuva rautanaamio kasvoilleen niin, että ne vaurioituivat peruuttamattomasti.


title: Tohtori Doom

text: Haarniskasta tuli hänen tavaramerkkinsä ja sen suomat voimat asettivat hänet samalle tasolle useimpien Marvel-universumin supersankareiden kanssa. Tämän jälkeen Tohtori Doom palasi Latveriaan ja kukisti paikallisen hallinnon ja kruunautti itsensä kuninkaaksi. Entinen Latverian pääkaupunki Haasenstadt muutettiin Doomstadtiksi.


title: Tohtori Doom

text:
Rautaisella hallinnolla Tohtori Doom aloitti varojen keräämisen suurempia suunnitelmiaan varten ja muutti samalla Latverian neroutensa avulla paratiisiksi, jossa kansalaisilta ei puuttunut mitään. Von Doom rakensi myös nerokkaan aikakoneensa ja lukuisia Doombotteja näihin aikoihin.
Latverian mahdin ja oman neroutensa avulla Tohtori Doom etsi käsiinsä vanhan vihamiehensä, Reed Richardsin. Tähän aikaan Richards oli jo mukana vastamuodostuneiden Ihmenelosten toiminnassa, joten von Doom kidnappasi Näkymättömän Tytön. Hän pakotti ryhmän muut jäsenet palaamaan ajassa taaksepäin sieppaamaan legendaarisen Merlinin aarrearkun, mutta Ihmeneloset huijasivat Tohtori Doomia tuomallakin kahleilla täytetyn arkun merirosvo Mustaparralta.


title: Tohtori Doom

text: Tohtori Doom pakeni käyttäen Doombottia harhautuksena ja liittoutui seuraavaksi prinssi Namorin kanssa. von Doom onnistui miltei heittämään Ihmenelosten päämajan Baxter Buildingin avaruuteen, mutta Namor kääntyikin häntä vastaan ja Doom jäi ajelehtimaan avuttomana avaruuteen. Hänet pelasti sieltä avaruusrotu Ovoidit, jotka opettivat samalla Tohtori Doomille salaperäisen mielenvaihdon salat. Uusilla voimillaan Doom yritti Maahan palattuaan vaihtaa mieliään Herra Fantastisen kanssa, mutta epäonnistui ja joutui oman kutistussäteensä uhriksi.


title: Tohtori Doom

text: Doom kutistui niin paljon, että joutui toiseen ulottuvuuteen, Mikrokosmokseen. Sieltäkin Doom palasi ja yritti tuhota maapallon Lentävän Linnoituksensa avulla. Tämän jälkeen Doom kahinoi Kostajien kanssa ja joutui jälleen avaruuteen. Sieltä hänet pelasti Rama-Tut, aikamatkaaja joka myöhemmin tunnettaisiin Kang Valloittajana. Kang ihaili suuresti tapaamaansa Doomia ja muovasi oman haarniskansa tämän haarniskan mukaan.


title: Tohtori Doom

text: Palattuaan Maahan von Doom yritti jälleen tuhota vihaamansa Ihmeneloset jotka siihen aikaan olivat menettäneet voimansa. Nämä olivatkin pakotetut palauttamaan voimat itselleen ja Möykky murskasi Doom kädet tämän haarniskan alla. Doom pakeni tuskissaan vannoen kostoa Möykylle ja Möykky - katkerana paluustaan Möykyksi, vihasi Doomia entistä enemmän.


title: Tohtori Doom

text: Reed Richardsin aikoessa naida Sue Stormin halveksiva Doom lähetti joukoittain superroistoja pilaamaan seremoniaa. Superhäävieraat ja Ihmeneloset kuitenkin voittivat yritykset.


title: Tohtori Doom

text: Doomin ensimmäinen kosketus jumalaisiin voimiin tapahtui hänen saadessaan houkuteltua Galactuksen apurin, Hopeasurffarin luokseen esittämällä rauhantahtoista hyväntekijää. Naiivi Surffari ei ymmärtänyt Doomin todellisia aikomuksia ja menetti voimansa Doomille. Jumalaksi noussute Doom haastoi maailman jokaisen hallituksen ja aiheutti suurta tuhoa ympäri maailmaa. Lopulta Reed Richards huijasi hänet lentämään päin Galactuksen asettamaa suojakenttää vastaan, jolloin Galactus palautti Hopeasurffarin voimat oikealle omistajalleen .


title: Tohtori Doom

text: Näiden tapahtumien jälkeen Tohtori Doom taisteli lukuisia vastustajia vastaan. Hän haastoi Kosmisen Kuution avulla itsensä Galactuksen, Punakallo yritti valloittaa Latverian, Doom kaasutti koko maapallon täyteen hermokaasua jolla hän kykeni hallitsemaan Maan asukkeja (tässä Magneto ja Aaveajaja asettuivat muiden sankarien kanssa vastustamaan häntä - viimeksi mainittu kuumensi Doomin maskia niin, että hän itsekin joutui kaasunsa vaikutukselle alttiiksi eikä näin kyennyt enää hallitsemaan ketään) "etc".


title: Tohtori Doom

text: Nukkemestarin avulla Doom palasi jälleen kerran tuhoamaan Ihmenelosia. Hän loi taidokkaan Liddlevillen, miniatyyrikaupungin johon Nukkemestari siirsi Ihmenelosten henget pienien nukkien muodossa. Ihmeneloset saivat kuitenkin todellisen olemuksensa selville ja kapinoivat Doomia vastaan voittaen tämän. Doom joutuikin lopulta itse Liddlevilleen, jossa raivostunut Nukkemestari hyökkäsi hänen kimppuunsa.


title: Tohtori Doom

text: Paettuaan Liddlevillestä Doombottiensa avulla Tohtori Doom huomasi, että hänet oli syrjäyttänyt Zorba, Latverian ex-kuninkaallinen . Kuukausien maanpaon jälkeen Doom onnistui vakuuttamaan Ihmeneloset auttamaan häntä kumoamaan Zorban korruptoitunut ja paha hallinto. Zorba aloitti kansansa järjestelmällisen tuhoamisen ja Ihmeneloset vakuuttuivat Doomin sanoista. Doom surmasi Zorban, mutta eräs Latverian kansalainen kuoli taistelussa.


title: Tohtori Doom

text: Doom päätti ottaa naisen orvoksi jääneen pojan holhokikseen. Pojan nimi oli Kristoff Vernard ja Doom päätti kasvattaa tästä seuraajansa. Samalla Doom valmisteli ohjelman, jolla Kristoff korvaisi hänet, mikäli Doom kuolisi ennenaikaisesti. Tohtori Doom manipuloikin seuraavaksi Terraxin, Galactuksen entisen apulaisen käymään Ihmenelosten kimppuun. Seuranneessa taistelussa Doom itse kuoli, mutta ehti sitä ennen siirtämään Ovoideilta oppimansa mielensiirron avulla mielensä erään sivustakatsojen kehoon .


title: Tohtori Doom

text: Doomin kuollessa Doombotit hypnotisoivat Kristoffin myöhemmin luulemaan olevansa oikea Doom . Samalla Doom yritti koota oikean kehonsa taikuuden avulla, mutta epäonnistuttuaan tässä hän kutsui paikalle itsensä Tuonpuoleisen, joka palautti Doomin kehon ja siirsi sen taistelemaan Salattuihin Sotiin.


title: Tohtori Doom

text: Kristoff uskoi kauan olevansa aito ja alkuperäinen Tohtori Doom. Hän yritti uudelleen tuhota Ihmeneloset työntämällä Baxter Buildingin avaruuteen, mutta epäonnistui. Kristoff luopui vallasta vasta kun oikea von Doom palasi tuntemattomilta matkoiltaan herättäen samalla Kristoffin transsista.


title: Tohtori Doom

text: Selvitystä siihen, missä Doom oli ollut kaikki nämä ajat, ei koskaan annettu. Käsikirjoittaja Walter Simonson kuitenkin vihjasi Doomin matkustaneen toiseen universumiin. Uusi Doom omasi kromimaisen haarniskan, joka ei kuitenkaan herättänyt fanien keskuudessa suosiota. Niinpä Doom palasi piakkoin vanhaan haarniskamalliinsa ja samalla arvoitus Doomin matkoista jäi elämään..


title: Tohtori Doom

text: Myöhemmin Doom valloitti Slovokian, Latverian naapurimaan ja liitti sen osaksi valtakuntaansa. Tämän jälkeen hän avusti Reediä ja Susania heidän lapsensa, Valeria Richardsin synnytyksessä - tämä tosin oli osa suurempaa ja julmempaa juonta. Doom oli nimittäin tajunnut, että oli magiassa todellakin Reed Richardsia ylempi. Niinpä hän solmi liiton demonikolmikko Haazarethin kanssa ja uhrasi heille ainoan rakkautensa, Valerian.


title: Tohtori Doom

text: Demonit lisäsivät hänen mystisiä voimiaan niin, että Doom kykeni jo uhkaamaan Tohtori Oudon mahtia. Entisen rakastettunsa ruumiista Doom takoi itselleen uuden haarniskan ja teki Valeria Richardsista maagisen apuolentonsa. Hyökäten uusilla voimillaan Ihmenelosia vastaan Doom heitti Franklin Richardsin suoraan helvettiin ja kidutti julmasti muita ryhmän jäseniä.


title: Tohtori Doom

text: Jälleen kerran Reed kuitenkin voitti Doomin opettelemalla magiaa itsekin ja käyttämällä Doomin ylpeyttä tätä vastaan. Reedin onnistui saattaa Doom tiuskaisemaan, ettei kumarra ketään, jolloin Haazarethin demonit veivät hänet helvettiin ja palauttivat samalla traumatisoituneen Franklinin.


title: Tohtori Doom

text: Reed päätti yrittää keksiä lopullista ratkaisua Doomille ja pelastettuaan tämän ensin helvetistä, kehitti loputtoman Möbius-ulottuvuuden, johon Doom vangittiin. Reed tuhosi kaikki Doomin laitteet Latveriasta, mutta pakeni myöhemmin Thorin vasaran lentäessä ulottuvuuden halki. Doom palasi Latveriaan ja nosti itsensä jälleen valtaan. Stormin ja Mustan Pantterin mennessä naimisiin Latverian monarkki ei saanut kutsua. Doom lähetti kuitenkin lahjan: mahdollisuuden liittoutua hänen kanssaan supersankariyhteisön ollessa epävakaa (vrt. Sisällissota). Pantteri kuitenkin torjui Doomin tarjouksen ja joutui taistelemaan tämän kanssa.


title: Tohtori Doom

text: Doomin vaarallisin ase on hänen uskomaton älykkyytensä. Hän on, Reed Richardsin ohella yksi maapallon nerokkaimmista miehistä. Doom on rakentanut satoja erilaisia laitteita, mukaan lukien toimivan aikakoneen (ensimmäinen laatuaan maailmassa), laitteen, jolla voi suoda tavallisille ihmisille supervoimat (Darkoth, Titania ja Volcana) ja monenlaisia robotteja. Haarniskansa hansikkaiden voimallisten säteiden avulla Doom on saanut jopa heikentyneen Hopeasurffarin polvilleen. Hänen useimmiten käytetyt robottinsa ovat nk. Doombotteja, täydellisiä mekaanisia kaksoisolentoja Tohtori Doomista.


title: Tohtori Doom

text: He näyttävät häneltä, puhuvat kuin hän ja jopa käyttäytyvät kuin hän. Roboteilla on kehittynyt keinoäly, joka aikaansaa luomukset todella luulemaan itseään oikeaksi Tohtori Doomiksi. Estääkseen robotteja kuitenkaan vahingoittamasta itseään Doom on asentanut niihin heikentävän ohjelman, joka astuu voimaan aina Doombottien ollessa toisen Doombotin tai oikean Tohtori Doomin läsnäolossa. Doombotit ovat täten myös juonellisesti tärkeä osa.


title: Tohtori Doom

text:
Mikäli Doom tuhoutuu, käyttäytyy kummallisesti tai närkästyttää lukijoita voidaan aina todeta tarinan Doomin olleen vain Doombotti.
Toinen tuttu näky Latveriassa on purppuranharmaat vartiorobotit, jotka muistuttavat suurta humanoidia metallisessa haarniskassa. Nämä robotit toimivat lainvalvojina Latveriassa.


title: Tohtori Doom

text: Doomilla on myös laaja tietomäärä taikuudesta ja muusta mystisismistä. Nämä taidot hän hankki oleskellessaan munkkien luona Tiibetissä. Hän kykenee ampumaan mystisestä energiasta koostuvia voimaiskuja, vangitsemaan vihollisensa Cyttorakin Purppurahihnoihin, luomaan suojaavia voimakenttiä ja luomaan oviaukkoja toisiin olemassaolon tasoihin, kuten Australian aboriginaalien Uniaikaan tai Mefiston helvetilliseen ulottuvuuteen. Onkin väitetty, että Tohtori Doom olisi seuraavana vuorossa Maailman Mahtavimman Velhon tittelistä kilpailtaessa (nykyäänhän titteliä pitää itsellään Tohtori Outo).


title: Tohtori Doom

text: Ovoideilta oppimansa mielensiirron avulla Doom kykenee vaihtamaan mieliä sellaisen olennon kanssa, johon hänellä on katsekontakti. Tohtori Doom kuitenkin arvostaa omaa kehoaan, eikä käytä taitoaan kuin äärimmäisessä hätätilanteessa.


title: Tohtori Doom

text: Koska Doom on Latverian hallitsija, hän nauttii diplomaattista koskemattomuutta. Mielenkiintoista kyllä, vaikka von Doomilla onkin valtava tieteellinen tieto ja kyvykkyys, hänellä ei lempinimestään huolimatta ole loppututkintoa mistää tieteestä. von Doom ilmeisesti vain pitää Tohtori Doom nimestä. On kuitenkin arveltu että Doom antoi itse itselleen arvonimen Latverian yliopistossa.


title: Tohtori Doom

text: Tohtori Doom käyttää miltei jatkuvasti korkeateknologista, ydinvoimalla toimivaa taisteluasuaan. Doomin ensimmäinen taisteluhaarniska oli tiibetiläisessä luostarissa taottu maaginen haarniska. Tämän jälkeen Doom on useasti parannellut haarniskaansa teknologisilla lisäyksillä. Vaikka Doom onkin mahtava velho hän luottaa usein mieluummin haarniskansa suomiin voimiin.


title: Tohtori Doom

text: Haarniska itsessään on muovattu lujasta titaaniseoksesta. Doomin oikeassa ranteessa on videokommunikaattori, jolla hän kykenee ottamaan yhteyttä kaikkialla maailmassa sijaitseviin tukikohtiinsa. Doomilla on haarniskassaan myös suurivolttinen suoja, joka iskee jokaiseen Doomiin koskevaan.


title: Tohtori Doom

text: Tämän turvatoimen lisäksi, Doom kykenee ampumaan haarniskansa avulla korkeataajuuksisia energiaiskuja käsistään. Haarniskasta löytyy lisäksi voimakenttä, jonka Doom voi laajentaa maksimissaan neljän metrin etäisyydelle itsestään (kenttä kuitenkin estää myös hänen omat hyökkäyksensä). Voimakentän lisäksi Doomin haarniska kykenee kuukausia kierrättämään ilmaa ja huoltamaan kantajaansa, mikäli tämä esimerkiksi joutuu veden varaan tai avaruuden kylmyyteen.


title: Tohtori Doom

text: Doom liikkuu useimmiten haarniskassaan sijaitsevien kahden rakettimoottorin avulla (joissain haarniskoissa on kuitenkin nähty yksi, reppumainen rakettimoottori). Kaiken lisäksi Doom kantaa usein mukanaan Mauseria, joilla hän hankkiutuu eroon haarniskansa aseille arvottomiksi osoittautuneista vihollisista.


title: Tohtori Doom

text: Castle Doom, Tohtori Doomin itselleen valtaaman Latverian entisen kuningassuvun linna on valtava 110 huonetta käsittävä 1500-luvulla rakennettu linnoitus.


title: Tohtori Doom

text: Linnan rakennutti latverialainen aatelismies kreivi Sabbat. Linna sijaitsee Latverian pääkaupungin Doomstadtin lähettyvillä. Tohtori Victor von Doom asettui asumaan linnaan syöstyään vanhan kuningassuvun viimeisen edustajan, kuningas Vladimirin valtaistuimeltaan.


title: Tohtori Doom

text: Huolimatta linnan keskiaikaisesta ulkonäöstä, asumus kätkee sisäänsä maapallon kehittyneintä hienoelektroniikka.


title: Tohtori Doom

text: Sen uumenista löytyy niin Tohtori Doomin laboratoriot, robottitehtaat, vankityrmät ja luonnollisesti laajan taidekokoelman yhdessä von Doomin ylellisten asuintilojen kanssa. Linnoituksen ylläpidosta vastaa noin 300 palvelijan joukko, joista miltei 250 on mekaanisia palvelijoita.


title: Tohtori Doom

text: Doom omistaa Castle Doomin lisäksi myös toisen linnan Adirondack-vuorilla Yhdysvalloissa, New Yorkin osavaltiossa.


title: Tohtori Doom

text: Tohtori Doomilla on kolme häntä kantavaa motiivia:


title: Tohtori Doom

text: Tähän mennessä hän on saavuttanut kaksi tavoitettaan. Tohtori Oudon avulla von Doom riisti äitinsä sielun Mefiston kynsistä.


title: Tohtori Doom

text: Tohtori Doom on myös saavuttanut totaalisen herruuden maailmassa useita kertoja, mutta on luopunut siitä eri syistä, mukaan lukien pitkästyminen. Erään kerran Marvelin graafisessa novellissa "Emperor Doom" hän valloitti maailman Purppuramiehen voimien avulla. Jokaisella kerralla von Doom saattoi maailman ennennäkemättömään kukoistuksen aikakauteen, mutta pitää koko planeetan hallitsemista epämiellyttävänä tehtävänä.


title: Tohtori Doom

text: Tohtori Doom ei kuitenkaan koskaan ole täydellisesti onnistunut voittamaan arkkivihollistaan Herra Fantastista – tosin useat heidän kohtaamisistaan ovat päättyneet Tohtori Doomin väliaikaisiin voittoihin. Myös Möykky on kerran kukistanut von Doomin pelkillä voimillaan – teko josta von Doom kantaa yhä kaunaa.


title: Tohtori Doom

text: Tohtori Doomin suunnitelmat kaatuvat yleensä hänen kohonneeseen itsetuntoonsa. von Doom usko olevansa ei vain kykenevä vaan ainoa oikea mies hallitsemaan koko maailmaa. Vaikka hän ei välitäkään toisten ihmisten elämistä (Doom tuhosi kerran kamariorkesterinsa, joka epäonnistui soittamaan Chopinin Minuuttivalssin minuutissa), hän seuraa omaa tiukkaa kunniakäsitystään. Useita kertoja hän on liittoutunut vastustajiensa kanssa mutta on aina pitänyt lupauksensa. Hän on julma ja armoton diktaattori, mutta käsittelee kansalaisiaan hyvin ja riskeeraa jopa oman elämänsä suojellakseen kuningaskuntaansa ja alaisiaan.


title: Tohtori Doom

text: Ultimate-universumissa Tohtori Doom on Victor van Damme, Vlad Tepesin perillinen. Hän oli osa hallituksen nuorille neroille rakennuttamaa aivoriihtä, Baxter Buildingia. Juuri Doom ohjelmoi Reed Richardsin N-Vyöhykkeen koordinaatit uudelleen ja aiheutti onnettomuuden jossa Ihmeneloset sekä Doom saivat voimansa.


title: Tohtori Doom

text: Ihmenelosten saadessa omat, tutut voimansa, Ultimate Doom muuttui drastisemmin: hän sai metallisen ruumiin, kaviomaiset jalat ja kyvyn sylkeä myrkkyä. Ultimate Doom ei kuitenkaan ole (toisin kuin normaalijatkumon Doom) maailmanlaajuinen uhka - paikka kuuluu Ultimate Magnetolle.


title: Tohtori Doom

text: Jonkin aikaa Doom toimi Linna-nimisen vapaavyöhykkeen herrana Tanskassa, Kööpenhaminassa. Asukkaille annettiin ilmainen vesi, ruoka ja sähkö vastineeksi lojaalisuudesta van Dammea kohtaan.


title: Tohtori Doom

text: van Damme myös asensi asukkiensa niskaan erityisen lohikäärmetatuoinnin joka toimi samalla mielenhallintavälineenä. Ihmeneloset kuitenkin vapauttivat asukit van Dammen kontrollista .


title: Tohtori Doom

text: Tämän jälkeen van Damme palasi Latveriaan ja muutti kuudessa kuukaudessa maan täysin. Se nousi nopeasti maailman yhdeksän rikkaimman valtion kastiin ja "hyvää tohtoria" ylistävät asukkaat ovat onnellisia.


title: Tohtori Doom

text: van Damme käyttää nykyään samanlaista maskia mitä normaalijatkumonkin Tohtori Doom. van Dammella ei myöskään ole kaviomaisia jalkoja (ne ovat joko mutatoituneet tai hän käyttää erilaisia jalkineita - tosin virhe saattaa olla myös piirtäjän, Mark Millar nimittäin halusi pitää kaviot, muu toimitus ei).


title: Tohtori Doom

text: Ultimate Doom on tieteellinen nero, joka lähestyy tiedettä enemmänkin taiteena kuin systeeminä (toisin kuin Richards). Doomin keho on miltei kokonaan metallinen eikä kehossa ole lainkaan orgaanisia osia.


title: Tohtori Doom

text: Doomin sisäelimet ovatkin muuttumassa myrkyllisiksi kaasuiksi, muttei kuitenkaan tiedetä onko kyky puhaltaa myrkkypilviä pysyvä. Hän voi myös kasvattaa ja singota käsistään piikkimäisiä ulokkeita ja kykenee regeneroimaan itsensä (ei tosin mitään, minkä hän itse on aiheuttanut - siksi Reed Richardsin van Dammen omalla piikillä tekemä haava ei parantunut).


title: Tohtori Doom

text: Vaihtoehtoisessa tulevaisuudessa, jota ei hallitse jälleen kerran henkiin herännyt Kuningas Arthur, Doom tapaa mahdollisen tulevaisuuden minänsä. Tämä Doom on keinotekoisesti pidentänyt elinikäänsä mekaanisilla laitteilla niin, että muistuttaa enemmän konetta kuin ihmistä. Raivostunut Tohtori Doom toteaa, että ymmärtää aina hinnan, jonka joutuu maksamaan tavoittelemastaan vallasta ja voimasta. Tämän sanottuaan hän surmaa tulevaisuuden Doomin.


title: Tohtori Doom

text: Marvel 2099 -jatkumossa Tohtori Doom tavataan ensimmäisen kerran Latveriasta, Castle Doomin raunioista, jossa hän katosi menneisyydessä 50–100 vuotta sitten. Muistinsa osittain menettänyt Doom löytää pian maataan hallitsemassa julman kyborgin, Tyger Wylden.


title: Tohtori Doom

text: Doom haastaa diktaattorin taisteluun vallasta, mutta häviää ja vaurioittaa haarniskansa pahoin taistelussa. Lyöty Doom pakenee ja löytää oman mustalaisheimonsa viimeiset jäsenet Latverian metsistä. Heimo auttaa Doomia luomaan uuden, adamantium-päällysteisen haarniskan, jonka voima ja teknologiset saavutukset lyövät Wylden kyborgikehon.


title: Tohtori Doom

text: Doomin vereen ruiskutetaan naniitteja, jotka nopeuttavat hänen motoriikkaansa ja nopeuttaan. Naniittien avulla Doom kykenee kommunikoimaan koneiden avulla ja parantamaan haavojaan nopeammin. Uusilla voimillaan Doom voittaa Wylden ja kohoaa uudelleen rakastamansa Latverian hallitsijaksi.


title: Tohtori Doom

text: Tarkastellessaan tulevaisuuden maailmaa Doom huomaa sen olevan kaoottinen ja korruptoitunut paikka. Ärtyneenä hän päättää valloittaa koko planeetan saattaakseen asiat taas järjestykseen. Sarjan edetessä Doom on epätietoinen omasta itsestään - hän ei tiedä, onko todella oikea Doom vai vain harhainen jäljittelijä.


title: Tohtori Doom

text: Myöhemmin vakuututtuaan aitoudestaan Doom iskee Yhdysvaltoihin, jonka hän onnistuu valloittamaan. USA:n presidenttinä Doom on hyvä hallitsija. Hänen vihollisensa kuitenkin juonittelevat häntä vastaan ja tappavat koko Latverian väestön taistelukaasuilla. Doom tappaa vastustajansa ja matkustaa menneisyyteen, jossa muokkaa latverialaisten geenejä niin, että nämä olisivat tulevaisuudessa immuuneja myrkyllisille kaasuille.


title: Tohtori Doom

text: Palattuaan vuoteen 2099 Doom huomaa suunnitelmansa onnistuneen - noin puolet latverialaisista selvisi hengissä kaasuiskusta. Doom itse kuitenkin menehtyy myöhemmin puolustaessaan Latveriaa muukalaisvalloittajilta.


title: Tohtori Doom

text: Spekulaatioita vuoden 2099 Doomin aitoudesta on esitetty puoleen jos toiseenkin. Omituista oli, että Doom 2099 oli nuorempi mitä hänen olisi pitänyt olla, hänen kasvonsa olivat arvettomat ja hajanainen muisti herättivät epäilyksiä.


title: Tohtori Doom

text: Doomilla ei ollut aavistustakaan miten hän oli päätynyt tulevaisuuteen. Hänen ainoat muistonsa olivat Reed Richardsin surmaamiminen, ikääntyminen ja hajanaisia muistoja sodasta. Myöhemmin Margaretta von Geisterstadt -niminen nainen esitti Doomin olevan aito ja että hän oli pelastanut tämän regeneraatiotekniikallaan.


title: Tohtori Doom

text: Tarinan todenperäisyys on kuitenkin kyseenalainen ja Doom 2099:n yhteys normaalijatkumon Tohtori Doomiin on yhä selvittämättä.


title: Tohtori Doom

text: Tämä tulevaisuuden Doom on menettänyt ihmisyytensä melkein kokonaan ja on muuttunut neljäkätiseksi kyborgiksi. Hän voittaa Ihmeneloset vain pienellä ponnistuksella ja on vihdoin onnistunut tuhoamaan heidät. Kuitenkin Doom tuhoutuu kun hänen voimansa reagoivat apuun tulleen Franklin Rikhardsin voimien kanssa. Lopputuloksena kehittyy räjähdys, joka tuhoaa Doomin, Franklinin ja veljensä kanssa apuun tulleen Valerie Rikhardsin. Ihmeneloset selviävät räjähdyksestä.


title: Tohtori Doom

text: 1990-luvulla Suomenkin televisiossa esitetyssä Hämähäkkimiehen animaatiosarjassa Tohtori Doom esiintyi "Salatut Sodat" tarinassa. Toisin kuin sarjakuvassa Doom parantaa kasvojensa vammat sota planeetan teknologialla ja Klawin sijaan Doomin oikea käsi on Möykky joka pystyy muuttumaan ihmiseksi Doomin rakentaman ranteeseen laitettavan laitteen avulla. Doom käyttää sankarien tukikohdan teleportaali laitetta siirtäen itsensä Tuonpuoleisen taakse ja "imee" tämän sisälleen ja saa näin tämän voimat. Lopulta Möykky vapauttaa tämän. Näyttelijä Tom Kane toimi Doomin äänenä sarjassa.


title: Tohtori Doom

text: Doomia esitti Joseph Gulp Roger Cormanin ohjaamassa elokuvassa "Fantastic Four" vuodelta 1994. Elokuvassa Doom melkein kuoli tieteellisessä onnettomuudessa, mutta hänet herätettiin henkiin kyborgina. Elokuvaa ei kuitenkaan ikinä julkaistu.


title: Tohtori Doom

text: 19. heinäkuuta 2005 ilmestyneessä Tim Storyn ohjaamassa elokuvassa "Fantastic Four" Doomia esitti Julian McMahon. Elokuvassa Doom on rikas miljonääri, joka saa supervoimansa samassa onnettomuudessa kuin Ihmeneloset. Kosmiset säteet muuttavat hänen kehonsa orgaaniseksi metalliksi ja antavat hänelle kyvyn hallita sähköä. Doom haluaa kuitenkin lisää voimaa ja alistaa ruumiinsa uudelle kosmisten säteiden pommitukselle. Käsittely kuitenkin tuhoaa hänen kasvonsa, jotka Doom vihaisena peittää naamarilla (naamari on Latverian kiitollisten kansalaisten hänelle antama lahja). Lopulta Ihmeneloset päihittävät Doomin kuumentamalla hänen ruumiinsa Liekin tulivoimilla, minkä jälkeen hänen päälleen suihkutetaan kylmää vettä, josta aiheutuu termoshokki, joka jähmettää hänen ruumiinsa tyystin. Doomin ruumiis viedään Latveriaan - vaikka aivan elokuvan lopussa vihjataankin, ettei Doom olekaan kuollut.


title: Tohtori Doom

text: Elokuvan Doom ja McMahonin roolisuoritus ei lämmittänyt amerikkalaisia faneja. McMahonin ruumiinkieltä ja latteaa ääntä moitittiin - puku nähtiin useimmiten onnistuneena. Esimerkiksi amerikkalainen, "Toyfare magazine" -lehti ilmoitti tylysti, että ""oikean Tohtori Doomin pitäisi haastaa elokuvan tekijät oikeuteen hahmon liiallisesta muuntelusta"".


title: Tohtori Doom

text: Doom palasi myöhemmin elokuvan jatko-osassa, "", jossa häntä esitti jälleen Julian McMahon. Hopeasurffarin saapuessa Maahan tämän säteilemä kosminen voima herättää Doomin ja palauttaa tämän kasvot entiseen asuunsa. Hän liittoutuu vastahakoisten Ihmenelosten kanssa estääkseen Hopeasurffaria tuhoamasta Maata (vaikka todellinen vastustaja myöhemmin paljastuukin olevan Galactus). Lopulta Reed onnistuu katkaisemaan keksimällään laittella Surffarin ja tämän laudan välisen siteen, ja molemmat viedään lukkojen taa. Ikävä kyllä Doom käyttää tätä tilaisuutta hyväkseen, ja keksimänsä laitteen avulla liittoutuu Surffarin laudan kanssa, mikä vahvistaa häntä merkittävästi ja antaa hänelle voimakkaita psykokineettisiä kykyjä. Lopulta Liekki, joka sai aiemmin ollessaan kosketuksissa Surffarin kanssa kyvyn vaihtaa voimiaan muiden Ihmenelosten kanssa, imee kaikkien heidän voimat itseensä ja hyökkää Doomin kimppuun, onnistuen tuhoamaan hänen laitteensa, jolloin tämän ja laudan välinen yhteys katkeaa. Tämän jälkeen Möykky (väliaikaisesti taas normaalina ihmisenä) iskee Doomia nostokurkeen kiinnitetyllä teräspalkilla, lähettäen tämän ilmalentoon, jonka päätteeksi Doom uppoaa meren pohjaan.


title: Sakari Kännö

text: Sakari Kännö (s. 7. huhtikuuta 1941 Tarvasjoki) on suomalainen kirjailija.


title: Sakari Kännö

text: Vaasalaistunut Kännö on koulutukseltaan biologi ja hän on työskennellyt kalatalousopettajana ja kalabiologina sekä eläkkeelle jäämiseensä asti hallinto-oikeustuomarina.


title: Sakari Kännö

text: Kännön kirjat ovat pääosin Lappi-aiheisia. "Moskusta" valmistui 2003 Tapio Suomisen ohjaama elokuva.


title: Autoimmuunisairaus

text: Autoimmuunisairaus tarkoittaa sairautta, josta ajatellaan, että sen aiheuttajana on elimistön immuunijärjestelmän epätavallinen reaktio elimistön omia soluja vastaan. Monet autoimmuunisairauksina pidetyt sairaudet ovat paljastuneet viime vuosina virusten tai bakteerien aiheuttamiksi tulehdustaudeiksi.


title: Autoimmuunisairaus

text: Immuunijärjestelmä on elimistön puolustusjärjestelmä, joka tuhoaa elimistöön tunkeutuvia vieraita taudinaiheuttajia, kuten osaa bakteereista sekä viruksia. Autoimmuunisairaudessa immuunijärjestelmä poikkeuksellisesti tunnistaa vieraiksi myös elimistön omia kudoksia ja reagoi niitä vastaan kuten ne olisivat haitallisia. Tästä epätarkoituksenmukaisesta tulehdusreaktiosta seuraa kudostuhoa, josta aiheutuvat autoimmuunisairauden oireet.


title: Autoimmuunisairaus

text: Autoimmuunisairauksina pidetään muun muassa autoimmuunihepatiittia, keliakiaa, kroonista väsymysoireyhtymää , MS-tautia, narkolepsiaa, nivelreumaa, perniöösiä anemiaa, psoriasista, ja punahukkaa.


title: Autoimmuunisairaus

text: Ykköstyypin eli nuoruusiän diabetesta pidettiin viime aikoihin asti autoimmuunisairautena, koska taudin ajateltiin johtuvan siitä, että elimistön immuunijärjestelmä hyökkää elimistön omia soluja vastaan tuhoten haiman Langerhansin saarekkeiden beetasolut, jotka tuottavat insuliinia. Sittemmin on huomattu, että virukset kykenevät tunkeutumaan haimaan ja tuhoamaan insuliinia tuottavat beetasolut Myös Crohnin taudin uskottiin olevan autoimmuunisairaus, mutta uusimmat tutkimukset ovat osoittaneet sen johtuvan immuunivajeesta.


title: Autoimmuunisairaus

text: Autoimmuunisairauksia on useita hyvin erilaisia, osa yleisiä, osa erittäin harvinaisia. Osa autoimmuunisairauksista on nk. soluvälitteisiä, eli kudostuhoa aiheuttavat soluvälitteisen immuniteetin solut. Soluvälitteiset autoimmuunisairaudet ovat yleensä yhden kohdekudoksen sairauksia: nivelreumassa oireet johtuvat nivelten kudosten tulehduksesta ja nuoruustyypin diabeteksessa taas haiman solujen tuho johtaa insuliinin puutteeseen.


title: Autoimmuunisairaus

text: Osa autoimmuunisairauksista puolestaan on humoraalisen eli vasta-ainetuotantoon perustuvan immuunijärjestelmän sairauksia. Tällöin autovasta-aineet kiertävät kaikkialla elimistössä, joten oireita voi tulla useasta eri elimestä. Tyyppiesimerkki autovasta-aineiden aiheuttamasta autoimmuunisairaudesta on SLE eli punahukka, jossa verenkierron autovasta-aineet voivat aiheuttaa tulehdusta esimerkiksi iholle, munuaisiin että sydämeen. Onkin ilmeistä, että autoimmuunisairaudet ovat hyvin monimuotoinen ryhmä sairauksia, joiden taustalla on sekä geneettisiä eli perinnöllisiä tekijöitä että ympäristötekijöistä johtuvia syitä.


title: Autoimmuunisairaus

text: Naiset sairastuvat kolme kertaa miehiä useammin autoimmuunisairauteen ja autoimmuunisairaudet ovat naisilla neljänneksi suurin vammaisuuden aiheuttaja Naiset sairastuvat autoimmuunisairauteen tyypillisesti vielä hedelmällisessä iässä ollessaan.


title: Autoimmuunisairaus

text: Syytä naissukupuolen yliedustukseen ei tiedetä, mutta hormonaalisilla tekijöillä arvellaan olevan vaikutusta asiaan. Lisäksi tiedetään, että tietyt kudostyypit lisäävät riskiä sairastua autoimmuunisairauteen: esimerkiksi kudostyyppi HLA-B27 on selkeästi yhteydessä soluvälitteisiin autoimmuunisairauksiin selkärankareuma ja reaktiivinen artriitti.


title: Autoimmuunisairaus

text: Autoimmuunisairauksilla tiedetään olevan geneettinen perusta ja on tyypillistä, että joissain suvuissa esiintyy monenlaisia autoimmuunisairauksia.


title: Autoimmuunisairaus

text: Autoimmuunisairauksien syitä ei yleensä tunneta: ei toisin sanoen tiedetä, mikä tai mitkä tekijät saavat immuunijärjestelmän toimimaan virheellisesti. Joissakin tietyissä autoimmuunisairauksissa (esimerkiksi ADEM) yhteys akuutin infektion tai rokotuksen ja sairauden välillä on osoitettu.


title: Autoimmuunisairaus

text: Kateenkorvassa kehittyvät T-solut tavallisesti suojelevat elimistöä ulkopuolisilta mikrobeilta: T-soluja on useita eri alaluokkia, joiden toiminta eroaa toisistaan. Esimerkiksi HI-viruksen aiheuttama infektio tuhoaa nk. auttaja-T-soluja, joiden puuttuessa ihmisen immuunijärjestelmä on syvästi häiriintynyt - tilaa kutsutaan AIDSiksi. Normaalisti kateenkorvassa kehittyessään elimistö tuhoaa elimistön omia rakenteita liikaa tunnistavat T-solut, jotta ne eivät pääsisi aiheuttamaan autoimmuunireaktioita. Säätelijä-T-solut ovat erityinen T-soluryhmä, jotka estävät muiden immuunijärjestelmän solujen epätarkoituksenmukaisia reaktioita. Viimeisimmät tutkimukset osoittavat muun muassa yhteyden säätelijä-T-solujen toiminnan puutteellisuuden ja autoimmuunisairauksien välillä.


title: Autoimmuunisairaus

text: Autoimmuunisairauksien diagnostiikkaa vaikeuttaa se, että ne vaikuttavat tyypillisesti laaja-alaisesti useisiin elintoimintoihin ja niiden oirekuvassa esiintyy suurta vaihtelua. Yhdysvaltojen autoimmuunisairausyhdistyksen kyselyn mukaan lähes puolet autoimmuunisairautta potevista potilaista leimataan luulotautisiksi ennen oikean diagnoosin löytymistä. Oikean diagnoosin saaneet potilaat joutuvat konsultoimaan keskimäärin viittä eri lääkäriä ennen autoimmuunitaudin löytymistä. Diagnoosin saanti kestää tämän vuoksi keskimäärin viisi vuotta.


title: Tracy Austin

text: Tracy Ann Austin (s. 12. joulukuuta 1962) on yhdysvaltalainen entinen tennispelaaja. Hän voitti Yhdysvaltain avointen kaksinpelin kahdesti, vuosina 1979 ja 1981, ja Wimbledonin sekanelinpelin kerran, vuonna 1980, ennen kuin loukkaantumisten sarja katkaisi hänen lupaavan uransa.


title: Tracy Austin

text: Austin voitti juniorina 21 ikäryhmänsä turnausta. Vuonna 1977 hänestä tuli kautta aikain nuorin ammattilaisturnauksen voittanut pelaaja voitettuaan Portlandissa pelatun turnauksen 14 vuoden ja 28 päivän ikäisenä. Myöhemmin samana vuonna hän teki Grand Slam -debyyttinsä Yhdysvaltain avoimissa ja eteni turnauksen puolivälieriin.


title: Tracy Austin

text: Austinista tuli nuorin Yhdysvaltain avoimet voittanut pelaaja vuonna 1979, 16 vuoden ja yhdeksän kuukauden ikäisenä. Hän kohtasi loppuottelussa maailmanlistan ykkösen Chris Evertin, joka oli voittanut turnauksen aiempina vuosina neljästi peräkkäin. Austin voitti ottelun suoraan kahdessa erässä luvuin 6–4, 6–3. Aiemmin samana vuonna Austin oli katkaissut Evertin 125-ottelun mittaisen voittoputken massakentillä voittamalla tämän Italian avointen välierissä.


title: Tracy Austin

text: Austin voitti Yhdysvaltain avoimet toistamiseen vuonna 1981 peitottuaan Martina Navrátilován tiukassa kolmieräisessä kamppailussa luvuin 1–6, 7–6, 7–6.


title: Tracy Austin

text: Vuonna 1980 Austin voitti Wimbledonin sekanelinpelin parinaan veljensä John Austin. Hän selviytyi Wimbledonin kaksinpelin välieriin kahdesti, vuosina 1979 ja 1980.


title: Tracy Austin

text: Austin oli lyhyen aikaa maailmanlistan ykköspelaaja vuonna 1980 rikkoen näin kahden pelaajan, Chris Evertin ja Martina Navrátilován, kuusi vuotta kestäneen valtakauden. Hän oli kolme kertaa voittamassa Yhdysvaltain joukkueessa naisten arvostetuinta nelinpeliturnausta Fed Cupia (vuosina 1979, 1980 ja 1981). Menestyskauden jälkeen hänen peliotteensa alkoivat kuitenkin heikentyä selkävaivojen takia. Hän voitti viimeisen, 29. ammattilaisturnauksensa San Diegossa vuonna 1982. Loukkaantumiset pakottivat hänet lopulta lopettamaan uransa vuonna 1983 vain 21 vuoden iässä.


title: Tracy Austin

text: Austin joutui vuonna 1989 vakavaan auto-onnettomuuteen, mutta selviytyi. Hän yritti paluuta tenniskentille vuosina 1993 ja 1994, muttei menestynyt erityisen hyvin. Hänet valittiin International Tennis Hall of Fameen vuonna 1992 kautta aikain nuorimpana pelaajana.


title: Tracy Austin

text: Lopettamisensa jälkeen Austin on toiminut useasti tenniskommentaattorina NBC:llä ja USA Networkillä.


title: Kaarlela

text: Kaarlela (, vuoteen 1927 asti "Kokkolan maalaiskunta", ) oli Keski-Pohjanmaalla sijainnut Suomen kunta. Kaarlela liitettiin vuonna 1977 Kokkolaan. Kunta oli kaksikielinen, jossa enemmistö oli vanhastaan ruotsinkielinen, mutta vuoden 1973 alussa suomenkieliset tulivat enemmistöksi.


title: Kaarlela

text: Kaarlelan keskuspaikka Kirkonmäki (ruots. "Kyrkbacken", ent. Holmbacken) nousi merestä noin 800-luvulla. Kaarlela erosi viimeistään vuonna 1489 Pedersören emäpitäjästä omaksi kirkkopitäjäkseen. Anders Chydenius toimi Kaarlelan kirkkoherrana 1700-luvulla.


title: Kaarlela

text: Kaarlela tunnettiin vuoteen 1927 asti Kokkolan maalaiskunnan nimellä. Öjan saaristokunta liitettiin Kaarlelaan vuonna 1969, ja 1977 eräänlainen ympyrä sulkeutui, kun Kaarlela liitettiin Kokkolan kaupunkiin. Samalla Kaarlelan ruotsinkielinen nimi "Karleby" siirtyi tarkoittamaan Kokkolaa, jonka ruotsinkielinen nimi oli siihen asti ollut "Gamlakarleby".


title: Kaarlela

text: Kaarlela oli tunnettu pelimanneistaan.


title: Kaarlela

text: Vuoden 1970 taajamarajauksen mukaan Kaarlelan taajamat olivat Halkokari (789 asukasta), Kaustari (426 asukasta), osa Kirkonmäestä (1 834 asukasta), Knivsund (298 asukasta), osa Kokkolan keskustaajamasta (503 asukasta), osa Matalamaasta (52 asukasta), Norra Långö (224 asukasta), Palonkylä (767 asukasta) ja Vitsari (239 asukasta). Osa näistä taajamista sijaitsi Kokkolan puolella.


title: Kaarlela

text: Seuraavassa kuvaajassa on esitetty Kaarlelan väestönkehitys kymmenen vuoden välein vuosina 1880–1970 ja lisäksi vuoden 1975 väkiluku.


title: Kaarlela

text: Vuonna 1934 Kaarlelasta liitettiin Kokkolaan alue, jossa oli 1 977 asukasta. Öjan väkiluku sisältyy Kaarlelan väkilukuun vuonna 1940, vuosina 1950 ja 1960 Öja on tilastoitu erikseen, ja vuonna 1969 Öja liitettiin Kaarlelaan.


title: Kemihaara

text: Kemihaara on kulmakunta Savukoskella, Urho Kekkosen kansallispuiston ja Kemihaaran erämaa-alueen rajalla. Kemihaarassa kolme jokea, Naltiohaara, Keskihaara ja Kemihaara yhtyvät Kemijoeksi.


title: Kemihaara

text: Kemihaarassa toimi rajavartioasema vuoteen 1992 asti. Sittemmin aseman rakennukset ovat olleet matkailuyritysten käytössä.


title: E. H. I. Tammio

text: Eero Heikki Ilos Tammio (4. lokakuuta 1897 Pori – 7. marraskuuta 1955 Helsinki) oli filosofian maisteri ja lakitieteen lisensiaatti. Hän toimi eduskunnan sihteerinä 1936–1955. Lahden kaupunginjohtajana hän toimi vuosina 1931–1933.


title: E. H. I. Tammio

text: Tekstiilitaiteilija ja vaatesuunnittelija Mariaana Tammio von Knorring on E. H. I. Tammion tytär.


title: Koillismaan rautatiesuunnitelmat

text: Koillismaan rautatiesuunnitelmina voidaan pitää erityisesti 1920- ja 1930-luvuilla esillä olleita eri suunnitelmia rakentaa rautatie Koillismaalle, päätavoitteena Kuusamon pitäjän liittäminen valtion rataverkkoon.


title: Koillismaan rautatiesuunnitelmat

text: Toiveita rautatien saamisesta Koillismaalle oli esitetty voimakkaasti itsenäisyyden ajan alusta lähtien, mutta ensimmäiset toiveet Kuusamon radan suhteen lienee esitetty jo Pohjanmaan radan valmistuessa 1883. Maantiekuljetusten lisääntyessä Oulun–Kuusamon–Paanajärven suunnalla 1890-luvulla suunniteltiin rautatietä Oulusta Kuusamon kautta Vienanmeren rantaan saakka.


title: Koillismaan rautatiesuunnitelmat

text: 1930-luvulla esillä oli viisi erilaista suunnitelmaa rautatiestä Kuusamoon.


title: Koillismaan rautatiesuunnitelmat

text: Kaikille näille ratasuunnitelmille yhteistä oli myös radan rakentaminen Kuusamosta itään Paanajärvelle. Nykyisin järvi on Venäjän puolella rajaa.


title: Koillismaan rautatiesuunnitelmat

text: Ratasuunnista esitettiin argumentteja puoleen ja toiseen. Jokaisen suunnan kannattajat osasivat perustella ehdotuksensa kannattavuuden. Lyhimmän ratayhteyden kannattajat puolustivat rakennussäästöjä, mutta suoran Oulu–Kuusamo -radan kannattajat toivat esille myös halvat rakennuskustannukset raidekilometriä kohden sekä halvan rahdin suoraan Perämeren satamiin. Mm. Oulun Kauppakamari kannatti suoraa linjausta Oulusta.


title: Koillismaan rautatiesuunnitelmat

text: Oulu–Kuusamo-linjauksen (222 km) etuina voitaneen pitää sitä, että rataosa olisi tullut kulkemaan alueen merkittävimpien pitäjien kautta. Tämä linjaus oli esitetyistä vaihtoehdoista ainoa, joka myös tutkittiin koneellisesti koko matkaltaan. Oulu–Kuusamo-osuuden rakentamiskustannukset vuonna 1934 olisivat olleet yhteensä 218 miljoonaa markkaa. Rataosuus olisi myös ollut maastollisesti helpoiten rakennettavissa, sillä maasto oli tasaista, risteämiä vesistöjen kanssa ei ollut ja jyrkiltä nousuilta olisi vältytty. Oulun Kauppakamari ehdotti, että rakennettava olisi radat Oulu–Kuusamo–Paanajärvi sekä Kontiomäki–Suomussalmi.


title: Koillismaan rautatiesuunnitelmat

text: Todennäköisesti suunniteltu osuus olisi nykyaikana varsin kannattava rata, sillä se seuraisi valtatietä 20 koko pituudeltaan. Rautatien olemassaolo näkyisi varsin merkittävästi nykyisen valtatie 20:n raskaan liikenteen määrissä; eritoten raakapuun kuljetukset olisivat todennäköisesti lähes yksinomaan kiskoilla. Todennäköisesti radalla kulkisivat myös yöpikajunat sekä hiihtosesongin lisäjunat Rukatunturille.


title: Koillismaan rautatiesuunnitelmat

text: Oulu–Kontiomäki-radasta Jaalangan asemalla Vaalassa erkaneva rata oli myös esillä. Tämä rata oli tarkoitus rakentaa Puolangan sekä Taivalkosken kautta Kuusamoon. Osuus Taivalkoski–Kuusamo oli tuolloin tutkittu Oulu–Kuusamo-tutkimuksen yhteydessä. Merkittävimpänä puutteena voitaneen sanoa, että rata olisi tullut sivuuttamaan Pudasjärven sekä Suomussalmen pitäjät, jotka jo tuohon aikaan olivat alueen suurimpia pitäjiä. Lisäksi oli joitakin maastollisia ongelmia, kuten laajoja suoalueita. Kuljetusmatka Kuusamosta Ouluun ja Kajaaniin muodostuisi kutakuinkin yhtä pitkäksi, joten suunta palvelisi rahtikuljetuksia tasaisilla tariffeilla.


title: Koillismaan rautatiesuunnitelmat

text: Tällä osuudella tuskin liikennöisi kovin paljon henkilöjunia, sillä se ei muodosta suoraa yhteyttä Ouluun tai Kajaaniin. Todennäköisesti matkustajien tulisi vaihtaa junaa joko Oulussa tai Kajaanissa, jolloin osan matkasta joutuisi kulkemaan kahteen kertaan. Myös Pudasjärven keskustan sivuuttaminen voisi tuoda ongelmia, mutta toisaalta Pudasjärven asutus olisi saattanut ajan myötä keskittyä Jongunjärven rannalle, radan varteen. Rataosalla kuitenkin kulkisi pääasiassa tavarajunia.


title: Koillismaan rautatiesuunnitelmat

text: Koillis-Suomen ratayhteydet olivat 1930-luvulla olemattomat: Pohjois-Suomen rata päättyi Rovaniemelle ja ratayhteys Kemijärvelle saatiin vasta talvisodan jälkeen. Esillä ollut suunnitelma Itä-Suomen pääradasta Pieksämäeltä Kuusamon kautta Rovaniemelle sai ymmärrettävästi jonkun verran kannustusta myös eduskunnassa.


title: Koillismaan rautatiesuunnitelmat

text: Suoran Itä-Suomen radan suunnitelma jätti kokonaan Taivalkosken sivuun ratalinjalta. Ratalinjaus suunniteltiin kulkemaan reittiä Kontiomäki–Hyrynsalmi–Suomussalmi–Kuusamo–Posio–Autti–Rovaniemi. Kemijärvelle suunniteltiin sivurataa Pekkalasta, lähellä nykyistä Auttin taajamaa. Toinen suunnitelma oli muuten sama, mutta siinä rata kaarsi Suomussalmelta luoteeseen Taivalkoskelle ja siitä Kuusamoon.


title: Koillismaan rautatiesuunnitelmat

text: Mikäli suora vaihtoehto olisi toteutunut, valtatie 5:n Kuusamo–Kajaani-osuudella tuskin olisi nykyistä määrää puutavaraliikennettä. Todennäköisesti suurin osa Helsinki–Pieksämäki–Kajaani-osuuden pikajunista jatkaisi koko rataosan läpi aina Rovaniemelle. Jonkin verran puutavaraliikennettä Kuusamosta länteen kulkisi myös kiskoilla, tosin Kuusamosta Ouluun suuntautuva liikenne tulisi ehkä kulkemaan maanteitse. Mikäli Taivalkosken kautta kulkeva rata olisi toteutunut, henkilöjunien pääteasema saattaisi olla Rovaniemen sijasta Kuusamossa.


title: Koillismaan rautatiesuunnitelmat

text: Rautatietä Kuusamoon ei kuitenkaan rakennettu miltään suunnalta, lukuun ottamatta jatkosodan aikana saksalaisten rakentamaa Hyrynsalmen–Kuusamon kenttärataa, joka purettiin heti saksalaisten vetäytymisvaiheessa 1944. Tätä vastustettiin kovasti radan varsilla, mutta rata kalustoineen vietiin suurelta osin sotakorvaukseksi.


title: Koillismaan rautatiesuunnitelmat

text: Vuonna 1939 avattiin liikenteelle Valtionrautateiden rataosuus Kontiomäki–Hyrynsalmi. Se oli ensimmäinen osuus Kontiomäen–Taivalkosken välisestä rataosuudesta, joka kokonaisuudessaan avattiin liikenteelle vuonna 1961. Suomussalmen Ämmänsaareen rata saatiin vasta vuonna 1955.


title: Koillismaan rautatiesuunnitelmat

text: Taivalkosken–Ämmänsaaren ratana tunnettu rataosa kiskotettiin alun alkaen kevyesti. Kiskoina käytettiin käytettyjä kiskoja, jotka painoivat vain 30 kg metrille. Nykyisin tämän painoluokan kiskot ovat keveimpiä valtion rataverkolla käytössä olevia kiskoja, ja ne asettavat liikenteelle sekä paino- että nopeusrajoituksia. Junien suurimmat sallitut nopeudet Taivalkosken radalla olivat rataosan loppuun saakka 50 km/h, vaikka käytännössä suurin nopeus oli 40 km/h. Vain lättähatut saattoivat kulkea nopeammin, jopa 70 km/h.


title: Koillismaan rautatiesuunnitelmat

text: Hidas rata ei kuitenkaan estänyt kokeilemasta Helsinki–Taivalkoski-autopikajunaliikennettä. Muutaman vuoden kokeilu ei kuitenkaan kannattanut pitkän matka-ajan vuoksi, ja pikajunaliikenne lopetettiin 1990-luvun alussa. Taivalkosken radan juniksi jäivät raakapuu- ja malmijunat: raakapuun kuljetus siirtyi kuitenkin radan hitauden ja suoran Taivalkoski–Oulu-yhteyden vuoksi maanteille, ja Taivalkosken kaivoksen lopetettua toimintansa radalle jäi kulkuun yksi malmijuna viikossa. Tämä juna ajoi kaivoksen varastoja pois, ja varastojen ehtyessä viimeinen malmijuna ajettiin 18. elokuuta 2001. Radalle jäi vain satunnaista liikennettä, kun Transtechin Taivalkosken tehtaalta hinattiin Sr2-sähkövetureita etelään.


title: Koillismaan rautatiesuunnitelmat

text: Kesällä 2004 Ratahallintokeskus päätti lopettaa rataosan Pesiökylä–Taivalkoski kunnossapidon. Ämmänsaarelta lähtevät raakapuukuljetukset pitävät radan eteläpään hengissä, mutta rataosa kokonaisuudessaan on lakkautettavien rataosien listalla.


title: Thema

text: Thema () oli hallinnollinen alue Bysantin valtakunnassa 600-luvulta alkaen. Themajärjestelmä luotiin keisari Herakleioksen ja hänen seuraajiensa aikana.


title: Thema

text: 600-luvun keskivaiheilla valtakunta oli muslimeille ja slaaveille kärsittyjen sotilaallisten tappioiden auheuttamien aluemenetysten seurauksena kriisitilassa, ja Herakleios ja Konstans II muuttivat valtakunnan hallintorakennetta korvaten aikaisemman provinssijärjestelmän sotilaallisten tarpeiden mukaisilla hallinnollisilla alueilla. Uusi järjestelmä tuottikin maalle rauhalliset rajat.


title: Thema

text: Thema-järjestelmässä talonpojat saivat maanpuolustukseen osallistumisesta palkkioksi omaa maata. Kunkin theman johtajana toimi "strategos", joka toimi alueella sekä sotilaskomentajana että siviilikuvernöörinä.


title: N!xau

text: N!xau (16. joulukuuta 1944 – 1. heinäkuuta 2003), alkuperäiseltä nimeltään G!kau tai Cgao Coma, oli maanviljelijä, sani, joka myöhemmin menestyi näyttelijän uralla "Hassut jumalat" -elokuvissa ja niiden hongkongilaisissa jatko-osissa. Hän on Namibian tunnetuin näyttelijä ja 1980-luvulla hänet tunnettiin kaikkialla maailmassa. N!xau ei osannut lukea eikä kirjoittaa.


title: N!xau

text: "Hassut jumalat" -elokuvien ohjaaja Jamie Uysin mukaan N!xau heitti menemään ensimmäisen 300 Yhdysvaltain dollarin arvoisen palkkansa, koska ei ymmärtänyt rahan arvoa. Kerrotaan, että suuria summia hänen alkuaikojen ansioistaan olisi karannut tuulen mukana tai hyeenoiden suihin. Toisaalta toinen tarina kertoo, että N!xau vaati 80 000 Etelä-Afrikan randia jatko-osassa esiintymisestä rakentaakseen tiilitalon, jossa on vesipumppu ja sähköt, itselleen, kolmelle vaimolleen ja lapsilleen. 1990-luvulla kyseinen talo rakennettiin, Mimosa-elokuvatuotantoyhtiön avustuksella.


title: N!xau

text: Elokuvauransa jälkeen N!xau viljeli maissia, kurpitsaa ja papuja ja piti karjaa. Hän osti itselleen joksikin aikaa myös Chevrolet F250 -auton ja palkkasi kuljettajan, mutta myöhemmin myi sen ostaakseen lisää nautoja.


title: N!xau

text: Joidenkin tietojen N!xaun Tsumkwessa sijainneessa talossa oli kolme makuuhuonetta, mutta siellä asui peräti 30 N!xaun sukulaista, jotka myivät talon irtainta omaisuutta omissa nimissään. Kun N!xaun vaimo kuoli, he alkoivat myydä huonekaluja alkoholista. Jossakin vaiheessa N!xau ei enää jaksanut katsella moista toimintaa, vaan myi talonsa paikalliselle liikemiehelle 20 naudasta, viidestä vasikasta ja 20 000 Yhdysvaltain dollarista, jotka olivat osakkeiden ja käteisen muodossa.


title: N!xau

text: Tämän jälkeen N!xau muutti Djokhoen kylään, 27 kilometrin päähän Tsumkwesta. Hän omisti 21 nautaa, 11 lammasta, kaksi polkupyörää, lapiota ja hankoa sekä viisi kirvestä, joista kaksi hän oli valmistanut itse sanien perinteiseen tyyliin. Joidenkin tietojen mukaan hän ansaitsi 2 000 dollaria kuukaudessa Mimosa-yhtiön sijoitusten ansiosta. N!xau ei kuitenkaan piitannut rahasta, vaan eli puoliksi perinteistä sanin elämää, luultavasti osittain ollakseen herättämättä kateutta muissa saneissa. Kerrotaan, että paikallinen kirkko säilytti Mimosa-yhtiön N!xaulle lahjoittamia vaatteita, jotka tämä pystyi laittamaan päälleen vieraillessaan kaupungissa.


title: N!xau

text: Myöhemmin N!xau sairastui tuberkuloosiin, ja lopulta kuoli vuonna 2003 olleessaan metsästämässä helmikanaa.


title: N!xau

text: N!xaulla oli kolme vaimoa ja yhteensä yhdeksän lasta. Sekä lapsista että vaimoista kaksi kuoli.


title: Röntgenhoitaja

text: Röntgenhoitaja on lääketieteellisen kuvantamisen ja säteilynkäytön ammattilainen. Röntgenhoitajan koulutus Suomessa on alempi korkeakoulutukinto ja hoitoalan erityiskoulutus, jonka voi suorittaa ammattikorkeakoulussa radiografian ja sädehoidon koulutusohjelmassa.


title: Röntgenhoitaja

text: Suomessa röntgenhoitajia alettiin kouluttaa 1950-luvulla. Silloin nimike oli röntgentekninen apulainen ja koulutus kesti vuoden. Röntgenhoitajaksi nimeke muuttui 1960-luvulla, jolloin koulutus muuttui kaksivuotiseksi. 1970-luvulla koulutus piteni 2,5-vuotiseksi, ja niin kutsuttu vanhamuotoinen röntgenhoitajakoulutus jäi historiaan vuoden 1987 keskiasteen koulu-uudistuksen myötä.


title: Röntgenhoitaja

text: 1990-luvulla röntgenhoitajakoulutus siirtyi muiden terveysalan koulutusten tapaan ammattikorkeakouluihin. Tutkintonimikkeeksi tuli nykyinen "röntgenhoitaja (AMK)", ja koulutuksen kestoksi vakiintui 3,5 vuotta. Koulutusohjelma nimettiin radiografian ja sädehoidon koulutusohjelmaksi.


title: Röntgenhoitaja

text: Nykyään röntgenhoitajan koulutus kestää 3,5 vuotta ja virallinen tutkintonimike on "röntgenhoitaja (AMK)". Alaa opiskellaan radiografian ja sädehoidon koulutusohjelmassa kuudessa eri ammattikorkeakoulussa, joista yksi on ruotsinkielinen. Opintojen laajuus on 210 opintopistettä, josta 75 suoritetaan käytännön harjoittelussa työelämässä.


title: Röntgenhoitaja

text: Koulutuksen pääpaino on radiografiatyössä, mutta opintoihin kuuluu myös paljon säteilyfysiikkaa, säteilyturvallisuutta, hoitotyötä, anatomiaa ja laitetekniikkaa. Lisäksi röntgenhoitajaopiskelijat lukevat myös lääketieteellisiä aineita, ruotsia, englantia, terveydenhuoltoalan lainsäädäntöä ja harjoittelevat ensihoitoa ja lääkehoitoa.


title: Röntgenhoitaja

text: Röntgenhoitajan nimikkeestä saa helposti hyvin suppean kuvan siitä, mitä hän tekee työkseen. Tavallisten röntgenkuvausten lisäksi röntgenhoitajat suorittavat magneettikuvauksia, tietokonetomografiakuvauksia, mammografioita, isotooppikuvauksia ja -hoitoja ja antavat sädehoitoa. Lisäksi röntgenhoitajat avustavat ultraäänitutkimuksissa, läpivalaisututkimuksissa ja angiografioissa. Röntgenhoitajat työskentelevät yhteistyössä röntgenlääkäreiden eli radiologien kanssa.


title: Lumilauta

text: Lumilauta on talviurheiluväline, jota käytetään lumilautailussa. Lumilauta on pitkä, kapea ja ohut. Lumilautaan on yleensä kiinnitetty lumilautasiteet, joiden avulla lumilautakengät pysyvät kiinni laudassa. Lumilaudan pohja on luistava ja yleensä koristeltu grafiikalla, samoin yläpuoli.


title: Lumilauta

text: Lumilautaan on olemassa erilaisia siteitä. Kovat siteet on tarkoitettu käytettäväksi mm. ratalaskussa. Pehmeitä siteitä on kahdenlaisia: pumppu- ja step-in-siteitä.


title: Lumilauta

text: Markkinoilla on paljon erilaisia lautoja erilaiseen laskemiseen (mm. Slopestyle, Big air, ratalasku) ja näiden ominaisuuden vaihtelevat mm. laudan pituuden, jäykkyyden, leveyden ja kaarevuuden mukaan.


title: Lumilauta

text: Ns. Wide-laudat ovat leveämpiä, isommille monoille sopivia lautoja.


title: Lumilauta

text: Twintip-laudassa molemmat päät ovat jäykkyydeltään ja muodoltaan identtisiä. Tämä helpottaa laskemista heikompi, ns. "takajalka" edellä.


title: Lumilauta

text: Parkkilaudoissa kantteja voidaan laudan keskiosasta tarkoituksellisesti tylsyttää. Tällä pyritään parantamaan laudan liukumista boardslideissä kaiteissa ja presseissä.


title: Lahden historia

text: Tämä artikkeli käsittelee Lahden historiaa esihistoriallisesta asutuksesta nykypäivään saakka. Lahden kaupunki on perustettu vuonna 1905.


title: Lahden historia

text: Renkomäen Ristolassa tehtyjen kaivauksien perusteella Lahden seudulla oli asutusta jo yli 10 000 vuotta sitten, mikä tekee Lahden alueesta erään Suomen vanhimmista tunnetuista asuinpaikoista.


title: Lahden historia

text: Ensimmäinen asiakirjamaininta Hollolan pitäjään kuuluneesta Lahden kylästä on vuodelta 1445. Hämeen maakirjassa vuodelta 1558 mainitaan Lahden kylässä olleen 24 taloa.


title: Lahden historia

text: Nykyisen Lahden vaiheet liittyvät sen emäpitäjän Hollolan historiaan ja hallinnollisesti pääasiassa Hämeen linnaläänin, mutta myös Kymenkartanon historiaan.


title: Lahden historia

text: Helsingin tultua perustetuksi Kustaa Vaasan käskyllä 1550 Tallinnan kilpailijaksi Suomenlahdella Hollolan hallintopitäjä siirrettiin Hämeen alaisuudesta Porvoon voutikuntaan.


title: Lahden historia

text: Vuosina 1555–1556 käydyn Venäjän-sodan jälkeen perustettiin Hollolan voutikunta, missä oli Hollolan kuninkaankartano keskuksena. 1752 Hauhon ja Hollolan voutikunnat yhdistettiin Hauhon ja Yliseksi (Hollolan) voutikunnaksi, jolloin päähallintopaikan muuttuessa muualle jäi kuninkaankartano pappilaksi. Vuonna 1649 voutikunta jaettiin Ylä- ja Ala-Hollolan voutikuntiin, jolloin Lahden seutu kuului Ylä-Hollolan voutikuntaan. Läänin keskuspaikkana oli jälleen Hämeenlinna lukuun ottamatta vuosia 1648–1776, jolloin se oli Helsinki.


title: Lahden historia

text: Vaikka Lahden kylä oli suuren Hollolan pitäjän takamaita ja kooltaan pieni, sen sijainti oli liikenteellisesti merkittävä. Sen kautta kulki jo 1400-luvulla Hämeenlinnasta Viipuriin johtanut Ylinen Viipurintie, josta erkani Lahden kohdalla Olavinlinnaan johtanut Suur-Savon Valtatie. Kun Hollolan pitäjä vuonna 1672 sai markkinaoikeudet, markkinapaikaksi määrättiin Lahden kylä, "joka sijaitsee suuren yleisen maantien varrella ja kaikista neljästä kaupungista, Turusta, Viipurista, Helsingistä ja Porvoosta, sopivan matkan päässä". Lahdesta tuli näin puoleksi vuosisadaksi huomattava markkinapaikka jossa kävivät kauppaa kaikkien neljän kaupungin porvarit. Vuonna 1727 markkinat kuitenkin siirrettiin Helsingin porvarien aloitteesta Asikkalan Anianpeltoon, jonne oli paremmat yhteydet Päijänteen vesistöstä. Markkinoiden menettämisen jälkeen Lahti taantui merkityksettömäksi maalaiskyläksi 1800-luvun lopulle asti.


title: Lahden historia

text: Hattujen sodan (1741–1743) jälkeen, kun Ruotsi oli menettänyt Kaakkois-Suomea Venäjälle Turun rauhassa perustettiin aluemenetysten vuoksi Kymenlaaksoon uudeksi hallintopaikaksi Degerby eli Loviisa, johon osa Uuttamaata ja Hämeen läänin eteläosa liitettiin 1747 osaksi Kymenkartanoa. Kustaa III:n aikana pyrittiin luonnonmukaisiin rajoihin, mikä tarkoitti rajanvetoa Päijänteen ja Porvoonjoen kautta. Päijänteen rannalla oleva Jalkaranta kuului Hämeen lääniin, kun taas Lahden kylän pääosa kuului Uudenmaan lääniin. 1830 läänijaossa Hollola ja Lahti sen osana liitettiin Hämeen lääniin, kun taas Heinola erotettiin Mikkelin lääniin.


title: Lahden historia

text: Vuonna 1868 ryhdyttiin rakentamaan Riihimäki–Pietari-rautatietä, joka kulki Salpausselän harjua pitkin ja Lahden kylän kautta. Ensimmäinen veturi ajoi Lahteen elokuussa 1869, ja seuraavan vuoden alussa vihittiin käyttöön koko Riihimäki-Pietari-rataosuus. Rautatien tullessa Lahden kylässä oli vain kahdeksantoista taloa, mutta rautatien ansiosta alue alkoi nopeasti kasvaa ja kehittyä. Lahteen alkoi syntyä saha- ja puunjalostusteollisuutta, jonka toimintaa edesauttoi Vääksyn kanavan avautuminen 1871 ja sen kautta saavutettu uittoyhteys Päijänteen vesistöön. 24. toukokuuta 1878 Lahti sai kauppalanoikeudet keisari Aleksanteri II:n mahtikäskyllä. Samana vuonna Lahden kauppala sai ensimmäisen asemakaavansa, johon edelleenkin perustuu kaupungin ydinkeskusta. Kauppala rakennettiin rautatieaseman pohjoispuolelle. Asemakaavan laatimista helpotti se, että käytännöllisesti katsoen koko vanha kylä oli vuonna 1877 tuhoutunut suuressa tulipalossa.


title: Lahden historia

text: Suomen teollistuessa alkoi sahauksella olla merkitystä. Tämä aiheutti vesikuljetusten arvon nousun ja lopulta rautateiden perustamisen vesikuljetuksia korvaavana tai täydentävänä kuljetusmuotona.


title: Lahden historia

text: Lahden kehitykselle oli merkittävää se, että Suomen suuriruhtinaskunnan senaatti päätti suosia rautateitä ja olla rakentamatta toivottua määrää kanavia ja että ratalinjauksissa päätettiin rakentaa Lahti-Riihimäki -rata, mikä loi pohjan Lahden kylän kasvamiselle Lahden kauppalaksi ja lopulta Lahden kaupungiksi. Lahden kaupunki syntyi rautatie-, vesi-, ja maaliikenteen risteyskohtaan. Kauppalana Lahti oli epäitsenäinen kauppala ja kuului Hollolaan.


title: Lahden historia

text: Itsenäisenä kaupunkina ollessaan on Lahteen liitetty lisää alueita Hollolan kunnasta 1916, 1923, 1933 ja 1956.


title: Lahden historia

text: Toinen merkittävä kasvuimpulssi väestönkehityksen kannalta oli siirtoväen tulo Lahteen jatkosodan jälkeen ja sen jälkeen yleinen maalta-kaupunkiin -liike.


title: Lahden historia

text: Vuoden 1878 palonsa jälkeen epäitsenäiseksi Lahden kauppalaksi muuttunut Lahti sai kaupungin oikeudet 1905, mitä Lahden kaupunki juhli satavuotisjuhlanaan 2005. Satavuotisjuhliin liittyi useita tilaisuuksia, joista ehkä näyttävin oli 20. elokuuta 2005 järjestetty marssi.


title: Jacques Ibert

text: Jacques François Antoine Ibert (15. elokuuta 1890 – 5. helmikuuta 1962) oli ranskalainen klassisen musiikin säveltäjä.


title: Jacques Ibert

text: Ibert oli paljasjalkainen pariisilainen. Hän opiskeli Pariisin konservatoriossa opettajanaan mm. Paul Vidal ja voitti Rooman palkinnon (Prix de Rome) vuonna 1919 kantaatillaan "Le poète et la fée". Vuodesta 1937 hän oli Ranskan akatemian johtaja Roomassa ja johti vuosina 1955-57 Pariisin Opéra-Comique'ia. Hän kuoli Pariisissa.


title: Jacques Ibert

text: Ibertin musiikkia pidetään yleensä melko kevyenä, jopa vitsikkäänä. Melodiat ovat houkuttelevia ja värikkäästi orkestroituja. Vaikka Ibert ei kuulunut Les Six-säveltäjäryhmään, hänen musiikissaan on paljon samoja piirteitä. Parhaiten tunnettu on ehkä orkesteriteos "Divertissement" (1930), muita huomattavia sävellyksiä ovat mm. "Escales" (1924) orkesterille, sinfoninen runo "La Ballade de la geôle de Reading" (perustuu Oscar Wilden runoon), huilu- ja saksofonikonsertot sekä sarja "Histoires" pianolle. Lisäksi hän sävelsi oopperoita, baletteja, teatteri- ja elokuvamusiikkia, musiikkia radioon sekä vokaali- ja soitinteoksia.


title: Catherine Zeta-Jones

text: Catherine Zeta-Jones, CBE (s. 25. syyskuuta 1969 Swansea, Wales, Yhdistynyt kuningaskunta) on walesilaissyntyinen Oscar-palkittu näyttelijä. Hän aloitti uransa jo lapsena teatterissa ja näytteli paljon etenkin musikaaleissa. Hänen ensiesiintymisensä televisiossa oli vuonna 1991 brittisarjassa "Oi ihana toukokuu" Marietten roolissa. Elokuva "Zorron naamio" (1998) oli hänen läpimurtonsa Hollywoodissa.


title: Catherine Zeta-Jones

text: Naissivuosa musikaalissa "Chicago" (2002) toi Zeta-Jonesille sekä Oscar- että Bafta-palkinnon. Hän sai parhaan naispääosan musikaaliin Tony-palkinnon musikaalista "A Little Night Music" (2009) vuonna 2010.


title: Catherine Zeta-Jones

text: Zeta-Jones on naimisissa häntä päivälleen vanhemman näyttelijä Michael Douglasin kanssa. Heillä on kaksi lasta, poika Dylan Michael Douglas (s. 8. elokuuta 2000) ja tytär Carys Zeta Douglas (s. 20. huhtikuuta 2003).


title: Catherine Zeta-Jones

text: Hän julkaisi vuonna 2017 sisustusmallistonsa "Casa Zeta-Jones" yhteistyössä yhdysvaltalaisen QVC:n kanssa.


title: Catherine Zeta-Jones

text: Catherine Zeta-Jones syntyi Swanseassa, Walesissa. Hänet on nimetty isoäitiensä, Zeta Jonesin ja Catherine Fairin mukaan. Nimen väliviiva on lisätty myöhemmin. Hänen isänsä David Jones omisti makeistehtaan, ja hänen äitinsä Patricia (o.s. Fair) toimi ompelijana. Hänen isänsä on syntyperältään walesilainen ja hänen äitinsä irlantilaiskatolinen. Hänellä on kaksi veljeä, vanhempi veli David A. (1967) ja nuorempi veli Lyndon (1972), joka työskenteli myyntiedustajana ennen kuin ryhtyi pääomasijoittajaksi Milkwood Films -elokuvatuotantoyhtiöön.


title: Catherine Zeta-Jones

text: Patricia Jones lähetti 4-vuotiaan Catherinen Hazel Johnson School of Dance -tanssikouluun, koska tämä oli lapsena hyperaktiivinen ja voisi käyttää liian energiansa hyödykseen tanssimiseen. Catherinen vanhemmat voittivat bingosta 1980-luvulla , jolla rahoitettiin Zeta-Jonesin baletti- ja tanssitunnit.


title: Catherine Zeta-Jones

text: Catherine osallistui vuonna 1979 Butlin’s holiday campissa, Mineheadin Somersetissa, nuorten ikäluokkien Junior Star Trail -kykyjenetsintäkilpailuun Shirley Basseyn kappaleella. Hän voitti kilpailun ja sai täten paikallisen median huomiota. 11-vuotiaana Zeta-Jones oli Britannian steppauksen mestari. Hän opiskeli Dumbarton House Schoolissa, mutta jätti koulun kesken 15-vuotiaana ja muutti Lontooseen ryhtyäkseen näyttelijäksi. Hän altistui lapsena virukselle, joka aiheutti hengitysvaikeuksia, jonka seurauksena hänelle jouduttiin tekemään trakeostomia. Hänen kaulaansa jäi toimenpiteestä arpi.


title: Catherine Zeta-Jones

text: Catherine Zeta-Jones opiskeli musiikkiteatteria Arts Educational Schoolsissa, Lontoon Chiswickissä. Hän aloitti näyttelemisen jo varhaisessa teini-iässä. Hän näytteli Harold Grayn luoman "Little Orphan Annie" -sarjakuvan pohjalta tehdyssä "Annie"-musikaalin kahdessa eri tuotannossa. Hän näytteli 1970-luvun lopulla "Annie"-musikaalissa Mollyn roolin Victoria Palacessa, West End -teatterissa ja vuonna 1981 nimiroolin Swansea Grand Theatressa. Catherine näytteli 14-vuotiaana vuonna 1983 Tallulahin roolin West Endin Her Majesty’s -teatterin "Bugsy Malone" -musikaalissa.


title: Catherine Zeta-Jones

text: Zeta-Jones näytteli vuosina 1985–1986 musikaalissa "The Pajama Game". Hän oli vuonna 1987 toisella varasijalla naispääosaan, Peggy Sawyerin rooliin West End -musikaalissa "42nd Street". Päänäyttelijän sekä ensimmäisen varasijanäyttelijän sairastuttua Catherine esitti pääroolin. Tuottajat vaikuttuivat hänen roolisuorituksesta niin, että hän näytteli pääroolia kahden vuoden ajan. Musikaali oli hänen läpimurtonsa.


title: Catherine Zeta-Jones

text: Vuonna 1989 Zeta-Jones esiintyi Lontoon Coliseumissa Mae Jonesin roolissa Kurt Weillin oopperassa "Street Scene". Hän näytteli vuonna 1992 George Martinin "Under Milk Wood" -musikaalissa, joka on sovitus Dylan Thomasin radiodraamasta (1954)


title: Catherine Zeta-Jones

text: Vuonna 2009 hän näytteli Desirée Armfeldtia musikaalissa "A Little Night Music", josta hänet palkittiin muun muassa Tony-palkinnolla.


title: Catherine Zeta-Jones

text: Zeta-Jonesin ensimmäinen elokuvarooli oli vuonna 1990 Philippe de Brocan ohjaamassa ranskalais-italialaisessa elokuvassa "1001 Nights", joka on mukaelma persialaisesta tarusta "Tuhat ja yksi yötä". Suurta suosiota Britanniassa hän sai näyteltyään Mariette Larkinin roolia brittiläisessä televisiosarjassa "Oi ihana toukokuu" (1991–1993). Vuonna 1992 hän näytteli elokuvassa "Kolumbus – seikkailijoista suurin".


title: Catherine Zeta-Jones

text: Zeta-Jones näytteli vuonna 1993 George Lucasin tuottaman televisiosarjan "Indiana Jones Juniorin" jaksossa, jossa näytteli myös Daniel Craig. Hän esitti vuonna 1996 elokuvan "Katariina Suuri" nimiroolia ja samana vuonna elokuvassa "Mustanaamio", joka pohjautuu Lee Falkin luomaan samannimiseen sarjakuvahahmoon. Osittain kahteen ensimmäiseen Mustanaamio-tarinaan perustuvassa elokuvassa näyttelivät myös Billy Zane ja Kristy Swanson.


title: Catherine Zeta-Jones

text: Zeta-Jones tunnetaan myös CBS:n minitelevisiosarjasta "Titanic" (1996), jossa hän näyttelee pääosassa Isabella Paradinea. Elokuva perustuu RMS Titanicin haaksirikkoon. Elokuvaohjaaja Steven Spielbergin suositteli ohjaaja Martin Campbellille Zeta-Jonesia naispääosaan elokuvaan "Zorron naamio" nähtyään tämän roolisuorituksen "Titanic"-minisarjassa. Zeta-Jones valittiinkin Eléna (de la Vega) Monteron rooliin toimintaelokuvaan "Zorron naamio" (1998). Se oli hänen läpimurtoelokuvansa Hollywoodissa.


title: Catherine Zeta-Jones

text: Zeta-Jones näytteli vuonna 1999 elokuvassa "Ansa viritetty", jossa hän näytteli pääosassa Sean Conneryn kanssa. Elokuvan kriittisistä arvosteluista huolimatta se oli lipputulomenestys. Samana vuonna hän näytteli elokuvassa "The Haunting – paholaistalo", jossa esiintyivät myös Owen Wilson, Lili Taylor ja Liam Neeson. Elokuva on Jan de Bontin ohjaama, ja se on uusintaversio vuoden 1963 elokuvasta "Yö kauhujen talossa", joka perustuu Shirley Jacksonin romaaniin vuodelta 1959. Elokuva sai kriittistä palautetta muun muassa heikosta käsikirjoituksesta sekä liiasta kauhuelokuvien kliseiden toistosta, mutta elokuva sai kuitenkin maailmanlaajuisesti lipputulomenestystä tuottaen dollaria.


title: Catherine Zeta-Jones

text: Elokuvan "Traffic" (2000) käsikirjoitusta muutettiin siten, että Zeta-Jonesin roolihahmo Helena Ayala on raskaana, koska elokuvaa kuvatessa tämä odotti esikoistaan Dylania. Samassa elokuvassa näyttelee myös hänen miehensä Michael Douglas. Vuonna 2001 Zeta-Jones näytteli elokuvassa "Valkokankaan lemmikit" Gwen Harrisonin roolia.


title: Catherine Zeta-Jones

text: "Chicago" (2002) elokuvamusikaalista Zeta-Jones voitti parhaan naissivuosan Oscar-palkinnon. Vuonna 2003 hän näytteli elokuvassa "Sietämätöntä julmuutta", jossa hän näyttelee pääosassa George Clooneyn kanssa. Steven Spielbergin ohjaamassa tositapahtumiin perustuvassa elokuvassa "Terminaali" (2004) hän näyttelee lentoemäntä Amelia Warrenia, joka ystävystyy New Yorkin lentokentän terminaalissa pakosta asuvan Viktor Navoskin (Tom Hanks) kanssa, joka ei pääse ilman hyväksyttävää passia Yhdysvaltoihin ja jää jumiin lentokentälle. Samana vuonna Zeta-Jones näytteli elokuvassa "Ocean’s Twelve" (2004), jossa näyttelivät myös George Clooney, Brad Pitt, Matt Damon ja Julia Roberts. Hän uusi roolinsa Eléna de la Vegana "Zorron naamio" (1998) elokuvan jatko-osassa "Zorron legenda" (2005).


title: Catherine Zeta-Jones

text: Romanttisessa komediaelokuvassa "Rakkauden resepti" (2007) Zeta-Jones näyttelee Katea, joka työskentelee ravintolassa tarkkaa ja työlleen omistautunutta kokkia, joka joutuu yllättäen sijaisäidiksi siskon tyttärelleen Zoelle (Abigail Breslin), jonka äiti kuolee auto-onnettomuudessa. Aaron Eckhart näyttelee elokuvassa apulaiskeittiöpäällikköä. Zeta-Jones valmistautui rooliaan varten muun muassa harjoittelemalla newyorkilaisessa Fiamma Osteria -ravintolassa.


title: Catherine Zeta-Jones

text: "Rakkauden resepti" elokuvan jälkeen Zeta-Jones vähensi elokuva- ja televisiotöitään merkittävästi seuraavan viiden vuoden ajaksi. Hän keskittyi töiden sijaan perheeseensä sekä miehensä ja itsensä terveyteen. Zeta-Jones itse kärsi mielenterveyden ongelmista, ja hänen miehellään Michaelilla oli diagnosoitu syöpä. Zeta-Jones muun muassa kieltäytyi vuonna 2010 hänelle tarjotusta "My Week with Marilyn" (2011) -elokuvan Vivien Leigh’n roolista, jotta voisi viettää enemmän aikaa miehensä kanssa, jolla oli syöpähoidot käynnissä. Zeta-Jones hakeutui hoitoon kaksisuuntaisen mielialahäiriön takia 2011, ja toisen kerran hän joutui hoitoon mielenterveysongelmien takia vuonna 2013. Samana vuonna Zeta-Jones kertoi omasta sairaudestaan talk show -haastattelussa, ja ilmaisi myös miehensä Michaelin syöpädiagnoosin vieneen häneltä voimat.


title: Catherine Zeta-Jones

text:
Zeta-Jones näytteli Patricia Whitmoren roolissa Adam Shankmanin ohjaamassa elokuvassa" Rock of Ages" (2012). Elokuva perustuu samannimiseen Broadway-teatterimusikaaliin ja Chris D’Arienzonin kirjoittamaan kirjaan.
Samana vuonna hän näytteli romanttisessa komediaelokuvassa "Rakkauden pelikenttä", jonka pääosissa näyttelee Gerard Butler, Jessica Biel ja Uma Thurman.


title: Catherine Zeta-Jones

text: Zeta-Jones näytteli "Red"-toimintaelokuvan jatko-osassa "Red 2" vuonna 2013. Hän näytteli brittiläisessä BBC:n komediasarja "Ruutiukot" "(Dad’s Army)" perustuvassa, alkuperäisen englanninkielisen nimensä kanssa samannimisessä elokuvassa "Dad’s Army".


title: Catherine Zeta-Jones

text:
Catherine Zeta-Jones palasi televisiotuotantoon vuonna 2017. Hän näyttelee Olivia de Havillandia Ryan Murphyn, Jaffe Cohenin ja Michael Zamin luomassa FX:n televisiosarjassa "Feud". Sarjassa näyttelevät myös muun muassa Jessica Lange ja Susan Sarandon. Zeta-Jones näyttelee pääosaa huumeparoni Griselda Blancoa vuonna 2018 ensi-iltansa saaneessa, Guillermo Navarron ohjaamassa, tositapahtumiin perustuvassa televisioelokuvassa "Cocaine Godmother". Elokuva kertoo kolumbialaisesta huumeparonista Griselda Blancosta, joka oli Miamin huumemyynnin uranuurtaja 1970-luvulla ja 1980-luvun alussa.
Vuonna 2018 Zeta-Jones näyttelee Facebook Watchin alkuperäissarjassa "Queen America".


title: Catherine Zeta-Jones

text: Catherine Zeta-Jones on aktiivinen hyväntekijä. Hän on ollut suojelijana Swansean Longfields -päiväkeskuksessa ja tehnyt merkittäviä lahjoituksia keskukseen. Hän on mukana useissa humanitaarisissa järjestöissä, joista monet auttavat lapsia, kuten Worldwide Orphan’s Foundation, National Society for the Prevention of Cruelty to Children ja Global Missing Children’s Network. Hän on auttanut useita säätiöitä lastensairaaloiden rahoittamisessa.


title: Catherine Zeta-Jones

text: Zeta-Jones on markkinoinut useita merkkejä sekä tuotteita. Hän oli 2002 maailmanlaajuisesti kosmetiikkayritys Elizabeth Ardenin mainoskasvo. Samana vuonna hän allekirjoitti sopimuksen puhelinyhtiö T-Mobilen kanssa, jonka puolesta hän lupautui puhumaan maailmanlaajuisesti.


title: Catherine Zeta-Jones

text: Catherine on tehnyt myös laulajan uraa. Hänen ensimmäinen kappaleensa on ”For All Time” "(Jeff Wayne’s Musical Version of Spartacus", 1992) joka on Jeff Waynen musiikillinen mukaelma traakialaisesta gladiaattorista Spartacuksesta. Single ”In Arms of Love” julkaistiin vuonna 1995 ja ”I Can not Help Myself” vuonna 1996. Hän teki myös dueton ”True Love Ways” (1994) David Essexin kanssa.


title: Catherine Zeta-Jones

text: Vuonna 2017 Catherine Zeta-Jones julkisti oman kodintekstiilimallistonsa Casa Zeta-Jones yhteistyössä yhdysvaltalaisen QVC-yhtiön kanssa.


title: Catherine Zeta-Jones

text: Catherine Zeta-Jones ja Michael Douglas tapasivat toisensa Ranskassa vuonna 1998 Deauvillen elokuvafestivaaleilla, jossa Danny DeVito esitteli heidät toisilleen. Michael Douglas oli tuolloin vielä naimisissa Diandra Lukerin kanssa. Vuotta myöhemmin he alkoivat tapailla, ja he kihlautuivat vuoden 1999 lopussa ja menivät naimisiin 18. marraskuuta 2000 Plaza Hotel New Yorkissa, kun Douglasin avioero saatiin päätökseen. Heillä on kaksi lasta, poika Dylan Michael, joka on syntynyt elokuussa 2000 ja tytär Carys, joka syntyi huhtikuussa 2003. Kuningatar Elisabet II myönsi vuonna 2010 Catherine Zeta-Jonesille brittiläisen imperiumin ritarikunnankomentaja arvonimen CBE:n. Jones palkittiin työstään elokuvateollisuuden hyväksi sekä hyväntekeväisyysprojekteistaan Walesissa.


title: Catherine Zeta-Jones

text: Zeta-Jones on listattu useampaan kertaan maailman kauneimmaksi sekä seksikkäimmäksi naiseksi, muun muassa People-lehden listauksessa hänet on valittu maailman kauneimmaksi naiseksi. Woman’s Journal -lehden kyselyssä Zeta-Jones valittiin vuonna 2001 Britannian lumovoimaisimmaksi yli 30-vuotiaaksi naiseksi.


title: Catherine Zeta-Jones

text: Zeta-Jones on kertonut avoimesti sairastavansa kaksisuuntaista mielialahäiriötä, johon hän sairastui miehensä taistellessa syöpää vastaan. Michael Douglas myönsi myöhemmin lokakuussa 2013 valehdelleensa syöpänsä sijainnin, joka todellisuudessa oli kielisyöpä kurkkusyövän sijaan.


title: Catherine Zeta-Jones

text: Catherine Zeta-Jonesin ja Michael Douglasin avioliitto oli vaikeuksissa vuonna 2013, jolloin he myös olivat asumuserossa. Asumuseron ajan Catherine Zeta-Jones asui New Yorkin Bedfordissa sijaitsevassa kartanossa. Keväällä 2014 pariskunnan avioliitto-ongelmat oli saatu selvitettyä ja he olivat palanneet yhteen. He möivät Bedfordin kartanonsa ja ostivat samalta alueelta isomman kartanon eurolla.


title: Catherine Zeta-Jones

text: Zeta-Jones harrastaa aktiivisesti golfia ja ompelemista.


title: Catherine Zeta-Jones

text:
Blockbuster Entertainment Awards -palkintogaalassa vuonna 1999 Zeta Jones palkittiin suosituimman naistulokkaan palkinnolla näyteltyään elokuvassa "Zorron naamio", josta hän sai myös parhaan naispääosan Saturn-ehdokkuuden sekä kaksi MTV Movie Awards -ehdokkuutta: parhaan läpimurron tehnyt esiintyjä ja paras taistelu.
Samana vuonna hän voitti European Film Awardsissa, The People’s Choice -palkinnon roolistaan elokuvassa "Ansa viritetty".


title: Catherine Zeta-Jones

text: "Traffic" elokuvasta Zeta-Jones oli voittamassa parhaan näyttelijäkokoonpanon SAG-palkintoa ja sai parhaan naissivuosan Golden Globe -ehdokkuuden.


title: Catherine Zeta-Jones

text: Zeta-Jones voitti musikaalielokuva "Chicagon" myötä seitsemän eri palkintoa vuonna 2003, parhaan naissivuosan Oscarin ja parhaan naissivuosan Bafta-palkinnon, Critics’ Choice Movie Awards -palkintogaalassa parhaan näyttelijäkokoonpanon ja parhaan naissivuosan palkinnot, sekä parhaan näyttelijäkokoonpanon ja parhaan naissivuosan Screen Actors Guild -palkinnon. Hän sai myös paras naispääosa musikaalielokuvassa Golden Globe-ehdokkuuden.


title: Catherine Zeta-Jones

text: Pääosaroolistaan musikaalielokuvassa "Little Night Music" (2009) Zeta-Jones voitti kolme musikaalien pääosapalkintoa: Tonyn, Drama Deskin ja Outer Critics Circlen.